TULISAN KHAT: TIGA INDIVIDU GAGAL DAPAT KEBENARAN UNTUK SEMAKAN KEHAKIMAN

PUTRAJAYA: Tiga individu hari ini gagal dalam rayuan untuk memperoleh kebenaran memulakan semakan kehakiman bagi mencabar keputusan kerajaan terdahulu memperkenalkan tulisan khat dalam mata pelajaran Bahasa Melayu untuk murid Sekolah Jenis Kebangsaan Cina dan Tamil.

Panel tiga hakim Mahkamah Rayuan terdiri daripada Datuk P. Ravinthran, Datuk S. Nantha Balan dan Datuk Nordin Hassan, dalam keputusan sebulat suara menolak rayuan mereka.

Tiga individu itu ialah bekas Presiden Persatuan Pelajar Sekolah Cina, Tan Kim Sen @ Tan Boon Tak, Pengerusi Persatuan Hindu Agamam Ani Malaysia, D. Ravi dan R.Visa Letchumy.

Nordin, yang menyampaikan keputusan mahkamah dalam prosiding dalam talian, berkata Mahkamah Tinggi betul dalam menolak permohonan kebenaran ketiga-tiga mereka untuk semakan kehakiman itu kerana ia difailkan di luar masa dan mereka juga tidak menunjukkan alasan yang kukuh untuk melanjutkan tempoh masa untuk memfailkan permohonan mereka.

Beliau berkata keputusan Mahkamah Tinggi adalah wajar dan Mahkamah Rayuan tidak perlu mengganggu budi bicara hakim.

Hakim itu berkata undang-undang memperuntukkan permohonan kebenaran untuk memulakan semakan kehakiman perlu difailkan dalam tempoh 30 hari apabila keputusan yang ingin dicabar oleh pemohon pertama kali dimaklumkan kepadanya dan mahkamah boleh melanjutkan tempoh untuk memfailkan permohonan kebenaran jika terdapat alasan kukuh yang diberikan oleh pemohon.

Keputusan untuk melaksanakan pengajaran khat di sekolah adalah pada 14 Ogos 2019 dan perayu memfailkan kebenaran mereka untuk semakan kehakiman pada 20 Mei 2020, lewat sembilan bulan, katanya.

Beliau berkata Mahkamah Tinggi mendapati alasan yang dikemukakan oleh perayu bahawa Perintah Kawalan Pergerakan dan Perintah Pergerakan Bersyarat telah dikuatkuasakan semasa pandemik COVID-19 masing-masing pada 18 Mac 2020 dan 4 Mei 2020, tidak boleh menjadi sebab kelewatan untuk memfailkan permohonan tersebut.

Hakim itu berkata rayuan yang dikemukakan Tan, Ravi dan Visa adalah tanpa merit dan mahkamah mengesahkan keputusan Mahkamah Tinggi pada 20 April 2020 yang menolak permohonan mereka untuk mendapatkan kebenaran untuk memulakan semakan kehakiman.

Beliau juga tidak memberi sebarang arahan mengenai kos kerana berkata kes itu adalah kes kepentingan awam.

Hakim itu juga berkata apabila perayu memfailkan permohonan untuk mendapatkan kebenaran, tiada keputusan wujud untuk melaksanakan pengajaran khat kerana bukti menunjukkan pelaksanaan tulisan khat digantikan dengan tulisan jawi berdasarkan keputusan Kabinet.

Ketiga-tiga mereka memfailkan permohonan itu pada Mei 2020, terhadap Menteri Pendidikan dan Kerajaan Malaysia, mendakwa keputusan kerajaan sebelum ini untuk memperkenalkan tulisan khat kepada murid Tahun Empat Sekolah Jenis Kebangsaan Cina dan Tamil adalah bertentangan dengan peruntukan Perlembagaan Persekutuan.

Peguam T. Gunaseelan dan Keshvinjeet Singh mewakili ketiga-tiga mereka manakala Peguam Kanan Persekutuan Nik Isfahanie Tasnim Wan Ab Rahman dan Peguam Persekutuan Ng Wee Li mewakili Menteri Pendidikan dan kerajaan. – AlHijrah Online


PELANTIKAN NOOH GADUT TINGKATKAN PENGURUSAN FATWA NEGARA

KUALA LUMPUR: Pengalaman dan kredibiliti Datuk Dr Nooh Gadut sebagai Pengerusi Jawatankuasa Muzakarah Majlis Kebangsaan Bagi Hal Ehwal Agama Islam Malaysia (MKI) yang baharu diharap dapat mempertingkatkan lagi pengurusan dan penyelarasan hal ehwal kefatwaan negara.

Ketua Pengarah Jabatan Kemajuan Islam Malaysia (JAKIM) Datuk Hakimah Mohd Yusoff berkata JAKIM turut menaruh keyakinan terhadap bekas Mufti Johor itu berdasarkan penglibatannya secara langsung dalam institusi kefatwaan sebelum ini.

“Berdasarkan pengalaman luas dan kredibiliti beliau sebagai mufti Johor sebelum ini serta penglibatan secara langsung dalam institusi kefatwaan, khususnya hal berkaitan isu-isu semasa di negara ini, JAKIM menaruh keyakinan beliau akan dapat membantu mempertingkatkan lagi pengurusan dan penyelarasan hal ehwal kefatwaan di negara ini,” katanya dalam satu kenyataan hari ini.

Pelantikan Nooh diperkenan melalui Mesyuarat Majlis Raja Raja Kali Ke-259 yang telah diadakan pada 30 Jun lepas dan berkuat kuasa sehingga 29 Jun 2024.

Watikah pelantikan beliau telah disempurnakan oleh Sultan Selangor Sultan Sharafuddin Idris Shah selaku Pengerusi MKI semalam.-AlHijrah Online


KELANTAN BENARKAN BAZAR, MADINAH RAMADAN

KOTA BHARU: Kerajaan negeri membenarkan operasi bazar Ramadan dan Program Madinah Ramadan pada bulan puasa kali ini, selepas dua tahun tidak diadakan bagi mengurangkan risiko penularan COVID-19.

Pengerusi Jawatankuasa Kerajaan Tempatan, Perumahan dan Kesihatan Kelantan Dr Izani Husin berkata peniaga dan pelanggan bazar Ramadan serta peserta program Madinah Ramadan perlu mematuhi prosedur operasi standard (SOP) yang ditetapkan.

“Mengenai bilangan peniaga, tugas penentuan jumlah (peniaga) diserahkan kepada PBT (pihak berkuasa tempatan) setiap daerah. Di bawah Majlis Perbandaran Kota Bharu-Bandaraya Islam (MPKB-BRI) sudah diluluskan sebanyak 13 tapak bazar,” katanya.

Beliau berkata demikian kepada pemberita selepas merasmikan Program Gotong-Royong Pesisir Pantai Cahaya Bulan dan Pantai Kundor di sini hari ini.

Bagi Madinah Ramadan pula, Dr Izani berkata program yang melibatkan aktiviti seperti solat terawih, berbuka puasa dan sahur itu, akan diadakan di Stadium Sultan Muhammad IV.

“Persiapan seperti memasang khemah juga telah dilakukan sejak Ahad lalu. Pada tahun ini, kira-kira 500 orang jemaah sahaja dibenarkan mengikuti program Madinah Ramadan bagi mematuhi kapasiti SOP ditetapkan,” katanya. – AlHijrah Online


‘CURI’ RENTAS NEGERI SAMBUT RAMADAN BERDEPAN KOMPAUN

KUBANG PASU: Individu yang berhasrat untuk ‘curi’ atau cuba rentas negeri pulang ke kampung untuk menyambut Ramadan tanpa surat kebenaran polis akan dikenakan tindakan kompaun jika ditahan.

Ketua Polis Kedah, Datuk Hasanuddin Hassan berkata, tindakan kompaun akan terus dikenakan jika polis mendapati mana-mana individu melakukan aktiviti rentas negeri.

“Sekarang kita masih mengawal ketat dengan sekatan jalan raya (SJR), bagaimanapun jika individu masuk ke sini terutama dari kawasan Perintah Kawalan Pergerakan Bersyarat (PKPB) akan diperiksa betul-betul.

“Bagi mereka yang daripada kawasan Perintah Kawalan Pergerakan Pemulihan (PKPP), kita berikan sedikit kelonggaran namun syarat borang daripada polis kena tunjuk semasa di SJR,” katanya selepas menghadiri Majlis Serah Terima Tugas Ketua Polis Daerah Kubang Pasu di antara Asisten Komisioner Polis (ACP) Mohd Ismail Ibrahim yang digantikan dengan Supritendan Rodzi Abu Hassan, pada Rabu.

Beliau berkata, bagaimanapun kelonggaran diberikan sekiranya berlaku kecemasan, namun pihaknya akan meneliti sekiranya ada yang menipu.

Hasanuddin berkata, pihaknya juga mengetatkan kebenaran rentas negeri jika diarahkan bagi membendung penularan COVID-19. — AlHijrah Online


JAKIM NAFI PERSIJILAN HALAL DI BAWAH MOF

KUALA LUMPUR: Jabatan Kemajuan Islam Malaysia (JAKIM) hari ini menafikan laporan sebuah portal berita bahawa urusan Persijilan Halal kini diletakkan di bawah Kementerian Kewangan (MOF).

Unit Komunikasi Korporat JAKIM menerusi kenyataannya malam ini berkata kenyataan Naib Presiden UMNO, Datuk Seri Ismail Sabri Yaakob yang mendakwa bahawa urusan Persijilan Halal Malaysia diletakkan di bawah MOF adalah tidak benar.

Ismail Sabri dilaporkan berkata demikian di dalam artikel bertajuk “Don’t be worried over Ummah unity gathering, Tok Mat tells non-Malays” yang disiarkan The Star Online jam 11.38 malam semalam.

“JAKIM menafikan kenyataan tersebut dan menegaskan bahawa sehingga kini JAKIM bersama pihak berkuasa agama Islam di negeri-negeri masih  lagi merupakan pihak yang bertanggungjawab penuh terhadap urusan Pensijilan Halal Malaysia,” kata kenyataan itu.

JAKIM juga berharap peranan pensijilan halal yang dijalankannya sejak sekian lama dapat terus dimanfaatkan oleh semua pihak, termasuk dari dalam dan luar negara serta mampu membantu menjana ekonomi negara mapan dan berdaya saing. –– AlHijrah Online


IFTAR PERDANA DAPUR IT’AM RAMADAN RAIKAN ASNAF

KUALA LUMPUR: Kira-kira 200 golongan asnaf diraikan dalam Program Iftar Perdana Dapur It’am Ramadan 1443H pada Khamis anjuran Jabatan Agama Islam Wilayah Persekutuan (JAWI) dengan kerjasama Majlis Agama Islam Wilayah Persekutuan (MAIWP).

Menurut kenyataan dikeluarkan JAWI, golongan asnaf dan memerlukan yang dirai tinggal di sekitar kawasan Projek Perumahan Rakyat (PPR) Hiliran Ampang, PPR Sri Sarawak, PPR Sri Perak, PPR Seri Laksamana.

Selain pek juadah berbuka, asnaf yang terlibat turut menerima sumbangan barangan keperluan asas makanan JAWI Food Bank (JFB) seperti beras, minyak masak dan gula serta wang tunai dengan keseluruhan kos berjumlah RM32,000.

Turut diraikan dalam Program Iftar Perdana Dapur It’am Ramadan semalam ialah Orang Kurang Upaya (OKU) Penglihatan di sekitar Jalan Pekeliling, Kuala Lumpur.

Majlis tersebut diadakan di Dataran Helipad, Taman Tasik Titiwangsa Kuala Lumpur dengan disempurnakan oleh Pengerusi MAIWP Tan Sri Dr Mohd Daud Bakar dan dihadiri Pengarah JAWI, Datuk Mohd Ajib Ismail.

Sepanjang bulan Ramadan ini, JAWI dan MAIWP mengedarkan 123,600 pek juadah berbuka puasa secara percuma melalui program Dapur It’am Ramadan 1443H.

Inisiatif yang dimulakan sejak dua tahun lalu berkonsepkan agihan makanan bermasak kepada asnaf, B40 yang tinggal di PPR dan Projek Perumahan Awam (PPA) serta golongan yang memerlukan setiap hari sepanjang bulan Ramadan.

Pelbagai menu masakan disediakan secara bergotong-royong melalui 70 buah masjid dan surau di sekitar Wilayah Persekutuan Kuala Lumpur, Putrajaya dan Labuan dengan peruntukan berjumlah RM1,236,000. — AlHijrah Online


“UNDI MASUK NERAKA” HANYA TAKTIK KOTOR – IDRIS AHMAD

BAGAN SERAI: Hasutan yang mendakwa mengundi mana-mana parti boleh masuk neraka hanya taktik kotor supaya golongan muda tidak mengundi.

Sehubungan itu, Menteri di Jabatan Perdana Menteri (Hal Ehwal Agama) Datuk Idris Ahmad berkata pengundi muda dinasihat agar tidak terpengaruh dengan hasutan itu dan tetap melaksanakan tanggungjawab mengundi.

Laporan penuh dalam Berita AlHijrah 13 Nov 2022.—AlHijrah Online


BAPA TRAUMA DITENDANG ANAK TIRI

YAN: Bapa tiri kepada lelaki yang bertindak memukul dan menendangnya kerana tidak diberi wang untuk membeli dadah berharap agar anak tirinya itu ditahan lebih lama kerana bimbang suspek akan pulang membalas dendam.

Menurut Nordin Ahmad, 72, kejadian yang membabitkan penagih dadah yang berlaku sejak akhir-akhir ini sehingga sanggup membunuh ibu bapa sendiri menyebabkan Nordin bimbang kejadian lebih buruk akan berlaku sekiranya anak tirinya dibebaskan.

“Sampai sekarang saya masih trauma, takut pun ada. Takut dia datang sini balas dendam, penagih dadah boleh buat apa saja,” katanya ketika ditemui di sini.

Sementara itu, ibu kepada suspek, Salmiah Man, 66, meluahkan rasa marah dan geram atas perbuatan anaknya yang berusia 29 tahun itu.

Dia terkilan kerana anaknya bertukar menjadi agresif selepas suaminya meminta Salmiah memberikan wang RM10 sahaja, sedangkan suspek meminta RM50kejadian itu turut mengakibatkan suaminya lebam dan bengkak di telinga, mulut dan tangan kiri.

Katanya, anak kedua dari tiga beradik itu sudah lama terbabit dengan penagihan dadah kerana terpengaruh dengan rakan.

“Memang makcik marahlah, tapi sebab dia anak, baik buruk dia tetap darah daging makcik,” katanya.

Sementara itu, Ketua Polis Daerah Yan, Deputi Superintendan Shahnaz Akhtar Haji berkata, suspek berusia 29 tahun itu direman sehingga Jumaat ini bagi membantu siasatan.

Kes disiasat mengikut Seksyen 323 Kanun Keseksaan dan Seksyen 18 A Akta Keganasan Rumah Tangga (AKRT) 2012.

“Hasil siasatan lanjut kita terhadap suspek mendapati bahawa beliau adalah pemegang kad oku mental jadi dia mental dan hasil semakan rekod kita ada kes berkaitan dengan dadah.

Dalam kejadian Selasa lalu, seorang lelaki tergamak menumbuk dan menendang bapa tirinya kerana tidak diberikan wang untuk membeli dadah.

Video rakaman di hadapan rumah mereka di Kampung Ruat itu tular di facebook dan mengundang rasa marah orang ramai atas perbuatan suspek. –AlHijrah Online


5,439 KES BAHARU COVID-19

KUALA LUMPUR: Jumlah kes baharu COVID-19 yang dilaporkan pada 27 Januari 2022 adalah 5,439 kes.

Ketua Pengarah Kesihatan Tan Sri Noor Hisham Abdullah berkata, pertambahan kes baharu itu menjadikan jumlah kumulatif sebanyak 2,850,408 kes.

Ujar beliau, maklumat terperinci berkenaan kes COVID-19 akan dimuatnaik ke laman COVIDNOW.

“Data harian laman COVIDNOW dikemaskini sekaligus selepas tengah malam,” katanya menerusi ciapan di Twitter.

– AlHijrah Online


AS LANTIK ANGGOTA JAWATANKUASA UNTUK RAMPAS TEBING BARAT

WASHINGTON: Amerika Syarikat (AS) melantik anggota jawatankuasa yang ditugaskan untuk memetakan kawasan di Tebing Barat yang akan dirampas oleh Israel sebagai sebahagian daripada pelan damai berat sebelah, Deal of the Century diumumkan Presiden Donald Trump pada 28 Januari lalu.

Akhbar Israel Hayom memetik kenyataan pegawai kanan pentadbiran Trump melaporkan, Duta AS ke Israel, David Friedman akan memimpin jawatankuasa bersama tersebut.

“Saya berbesar hati untuk menyertai jawatankuasa bersama tersebut. Saya tidak sabar untuk memulakan proses itu,” kata Friedman dengan angkuh menerusi Twitter.

Antara individu lain yang akan terlibat termasuk penasihat kanan Friedman, Aryeh Lightstone dan pakar Majlis Keselamatan Negara AS ke atas Israel, Scott Leith.

Sementara itu, anggota di pihak Israel yang akan terlibat adalah Menteri Pelancongan, Yariv Levin dan Duta Israel ke AS, Ron Dermer.

Difahamkan, jawatankuasa tersebut dimaklumkan Trump pada bulan lalu ketika beliau mengumumkan pelan kontroversi itu yang akan memberi kawalan secara meluas kepada Israel untuk menguasai Tebing Barat, sekali gus melanggar hak asasi penduduk Palestin.

Menurut bilionair hartanah tersebut, jawatankuasa bersama itu akan menukar peta konsepsi kepada peta lebih terperinci kononnya supaya pengiktirafan boleh dicapai dengan segera.

Sehingga kini, tiada tarikh akhir ditetapkan bagi jawatankuasa tersebut untuk menyelesaikan rancangan jahat tersebut.

Tetapi, Perdana Menteri Israel, Benjamin Netanyahu telah menerima tekanan ahli Parlimen haluan kanan sejak beberapa minggu lalu untuk mengumumkan langkah rampasan ke atas Tebing Barat tersebut sebelum Pilihan Raya Umum pada 2 Mac depan.

Kelmarin, puak di Palestin menyelar tindakan pemimpin Palestin yang menyertai mesyuarat anjuran Parlimen Aman Israel terdiri daripada pelbagai wakil parti politik dan anggota Knesset di Tel Aviv pada Jumaat lalu.

Seramai 20 bekas anggota Pihak Berkuasa Palestin (PA) terlibat dalam mesyuarat tersebut di bawah sepanduk ‘ya untuk keamanan’, ‘tidak kepada langkah rampasan’ dan ‘dua negara untuk dua orang’.

Gerakan Hamas dalam satu kenyataan menyifatkan tindakan mereka sebagai satu tamparan kepada kesemua penduduk Palestin yang menolak pelan damai Trump tersebut.

Jurucakap Hamas, Hazem Qassem berkata, pertemuan itu sebagai satu bentuk ‘normalisasi’ dengan entiti Zionis yang sememangnya ditentang penduduk Palestin.

“Tindakan mereka melemahkan gerakan solidariti dengan penduduk Palestin,” tegasnya yang turut mengkritik PA kerana membenarkan mesyuarat seperti itu diadakan walaupun Palestin telah memutuskan segala hubungan dengan Israel. — SINAR HARIAN


Kapal bergesel sesama sendiri di kawasan pertikaian

PUTRAJAYA, 14 Februari – “Insiden
sebuah kapal Polaris Malaysia dan sebuah kapal kargo pukal, Piraeus yang
berdaftar di Greece bergesel sesama sendiri pada 9 Februari lepas berlaku di
perairan yang menjadi pertikaian antara Malaysia dengan Singapura,” kata
Menteri Luar Datuk Saifuddin Abdullah.

“Pegawai kami dan Majlis
Keselamatan Negara sedang menguruskannya kerana Malaysia mendakwa ia berlaku
dalam sempadan kita sementara Singapura mendakwa insiden itu berlaku dalam
kawasannya.

Mengapa terdapat tuntutan
berbeza? Kerana ia berlaku di dalam kawasan yang menjadi pertikaian dan kerana
itu kami mahu menyelesaikannya isu dengan sejelas-jelasnya,” kata beliau kepada
media selepas menghadiri satu mesyuarat dengan Menteri Perdagangan Antarabangsa
dan Industri, Darell Leiking di Wisma Putra di sini hari ini.

Menurut Sinar Harian yang memetik
laporan Bernama, Malaysia dan Singapura berbincang secara positif mengenai isu
itu dan Saifuddin yakin perkara berkenaan dapat diselesaikan secara aman.


TALIBAN SIFATKAN PELANTIKAN SEMULA ASHRAF GHANI “MENYALAHI UNDANG-UNDANG”

KABUL: Pemilihan semula presiden Afghanistan, Ashraf Ghani “menyalahi undang-undang” dan menyifatkan pilihan raya “palsu” itu tidak selari dengan proses damai, kata jurucakap Taliban Zabihullah Mujahid pada Selasa lapor agensi berita Sputnik.

Terdahulu pada Selasa, Ghani diumum memenangi pilihan raya presiden selepas memperoleh 50.64 peratus undi. Pengundian diadakan pada akhir September, namun pengumuman keputusan ditangguhkan beberapa kali.

Mujahid dalam satu kenyataan juga berkata Taliban turut membantah  pelantikan Ghani sebagai presiden kerana ia “tidak memberi apa-apa erti”.

Sejak 2018, Amerika Syarikat dan Taliban berusaha mengadakan rundingan damai untuk mengundurkan tentera asing dari Afghanistan sebagai jaminan, kumpulan pemberontak itu tidak menjadikan negara tersebut sebagai tempat perlindungan kepada pengganas.

Bagaimanapun, perbincangan itu mengecualikan Afghanistan kerana Taliban enggan terlibat dalam rundingan dengan pihak kerajaan.

Terdahulu pada Februari, Washington dan Taliban bersetuju untuk mengurangkan keganasan selama seminggu, sebagai langkah pertama ke arah mencapai perjanjian damai antara kedua-dua pihak. — BERNAMA


PEKERJA LADANG PATAH KAKI DIPIJAK GAJAH LIAR

KUANTAN: Seorang pekerja ladang dilaporkan luka dan patah pergelangan kaki kiri selepas dipijak gajah liar di Ladang Semantan Mentakab,Temerloh bersempadan dengan Hutan Simpan Kemasul semalam.

Pengarah Jabatan Perlindungan Hidupan Liar dan Taman Negara (Perhilitan) Pahang Rozidan Md Yasin berkata dalam kejadian kira-kira 8 pagi itu, mangsa lelaki berusia 55 tahun telah menghubungi penolong pengurus ladangnya untuk memaklumkan insiden berkenaan.

Sejurus itu, beliau berkata mangsa telah dibawa ke Hospital Sultan Haji Ahmad Shah, Temerloh untuk mendapatkan rawatan.

Katanya, anggota Perhilitan telah pergi ke lokasi kejadian selepas menerima aduan pada 4.15 petang semalam dan menemukan kesan tapak gajah liar yang dianggarkan sebanyak tujuh ekor selain sepasang kasut dan topi milik mangsa.

“Perhilitan sedang memantau situasi pergerakan gajah ini untuk tindakan lanjut,” katanya dalam kenyataan hari ini.–AlHijrah Online


PEMIMPIN PARTI SAYAP KANAN BAKAR SATU LAGI NASKHAH AL QURAN DI SWEDEN

STOCKHOLM: Pemimpin parti sayap kanan Denmark Stram Kurs (Hard Line) mendakwa beliau membakar senaskhah lagi salinan Al-Quran pada Sabtu.

Di media sosial, Rasmus Paludan mengumumkan beliau membakar kitab suci umat Islam itu di hadapan Masjid Raslatt di bandar Jönkoping di selatan Sweden meskipun polis Sweden tidak membenarkannya.

Polis Sweden menolak permohonan Paludan untuk mendapatkan kebenaran bagi mengadakan demonstrasi membakar kitab suci umat Islam itu pada 1 Mei, bertepatan dengan sambutan Hari Buruh Sedunia di seluruh Sweden, lapor Agensi Anadolu.

Sementara itu, sekumpulan penduduk di Malmo memprotes provokasi Paludan yang membakar Al-Quran di pelbagai bandar Sweden semasa cuti Paskah.

Menangani penunjuk perasaan, ahli politik kelahiran Turki Mikail Yuksel, yang mengasaskan Parti Different Colours (Nyan) di Sweden, menggesa provokasi Paludan dihentikan.

Minggu lalu, kira-kira 500 orang menghadiri bantahan yang dianjurkan oleh Nyan di hadapan parlimen negara itu di ibu negara Stockholm.

Penunjuk perasaan memegang sepanduk bertulis “Hentikan pembakaran Al-Quran” dan “Berhenti menghina umat Islam”.

Pada 14 April, Paludan membakar satu salinan kitab suci umat Islam di bandar Linkoping, selatan Sweden. Beliau juga mengancam untuk membakar naskhah kitab suci itu semasa perhimpunan berikutnya.

Awal bulan ini, Kementerian Luar Turki mengecam tindakan itu dan menyifatkan ia sebagai provokasi terhadap Islam. –AlHijrah Online


PROGRAM DAKWAH, ALHIJRAH APPS, DAN CSR FOKUS UTAMA KEMPEN RAMADAN, SYAWAL TV ALHIJRAH

KUALA LUMPUR: “Ramadan Diberkati, Syawal Dirai” merupakan tema yang diangkat stesen televisyen Islam utama negara, TV AlHijrah dalam menyambut Ramadan dan Syawal 1443H.

Ketua Pegawai Eksekutif TV Alhijrah Namanzee Hariss berkata, TV AlHijrah memilih tiga komponen utama sebagai fokus stesen itu sepanjang menyambut Ramadan dan Syawal 1443H akan datang.

Katanya konsep #KongsiRezeki diterapkan dalam semua fokus utama tersebut.

“Inisiatif pertama adalah inisiatif teras yang menjadi denyut nadi stesen TV ini iaitu dua puluh rancangan istimewa pelbagai genre yang bakal disiarkan sepanjang Ramadan dan berbaki sembilan rancangan untuk Syawal.

“Rancangan-rancangan tersebut adalah Khatam Al- Quran Perdana, Solat Tarawih Dari Mekah, My #QuranHour Assalamualaikum Sahur, Camca, Saranghae, Khilaf, Ngaji On The Go Kids, Moreh, Cinta Ilmu Ramadan, Ittabiouni, Kaunter Netizen, Majlis Ayah, Senangnya Masak Bersama Ayam Perap Makmur Gold dan banyak lagi.

“Mood Syawal pula boleh diceriakan dengan sajian rancangan seperti Hijrah Berselawat Syawal, Haflah Syawal, Hijrahkan Laguku Reunion Raya, Sitkom Tau Tau Dah Raya, Wanita Syurga Raya, Telefilem Syawal Yang Hilang serta Filem Indonesia berjudul Mars,” katanya.

Namanzee berkata disamping program-program yang disiarkan di televisyen, TV AlHijrah turut melancarkan dua inisiatif lain untuk kempen berkenaan iaitu inisiatif platform media digital dan Inisiatif Tanggungjawab Sosial Korporat (CSR).

“Sebagai galakan kepada penonton setia stesen ini, TV AlHijrah memilih untuk membangunkan aplikasi telefon yang dikenali sebagai AlHijrah Apps (AH). Lebih 5,000 rancangan keagamaan pelbagai genre boleh diakses pada bila-bila masa. Seluruh masyarakat boleh menuntut ilmu tanpa memikirkan batasan masa dan tempat,” katanya.

Menurut beliau pengguna Android boleh ke Google Playstore manakala pengguna Apple boleh ke Apple Apps Store dan membuat carian AlHijrah Media untuk memuat turun aplikasi AlHijrah Apps (AH).

Selain itu, fokus ketiga yang menjadi komponen kepada Kempen Ramadan dan Syawal TV AlHijrah adalah Program Tanggungjawab Sosial Korporat (CSR) iaitu Hijrah Prihatin Skuad Bubur Lambuk 2022.

Bertemakan Dakwah Melalui Frontliner, penambahbaikan dilaksanakan pada tahun ini apabila 20 buah motosikal kuasa besar Harley Davidson akan turun padang ke Pahang dan Johor untuk menyantuni masyarakat setempat.

Aktiviti skuad tersebut tidak terhad kepada edaran bubur lambuk sahaja tetapi akan mengimarahkan masjid dengan mengadakan aktiviti-aktiviti bersama qariah setempat seperti seperti gotong-royong membersihkan masjid, infaq rezeki Hijrah Prihatin, Solat Tarawih berjemaah dan banyak lagi aktiviti lain.

Namanzee menyeru masyarakat Malaysia untuk terus menonton TV AlHijrah sepanjang Ramadan dan Syawal akan datang. – AlHijrah Online


POLIS SIASAT KES PUKUL PELATIH TENTERA DI PORT DICKSON

PORT DICKSON: Polis sedang menyiasat dakwaan berlakunya kes pukul melibatkan pelatih tentera darat sebuah kem tentera di sini, seperti yang tersebar di media sosial hari ini.

Ketua Polis Daerah Port Dickson Supt Aidi Sham Mohamed berkata hantaran berkenaan dikesan dimuat naik oleh pemilik Facebook Maya Rose kira-kira 3.10 petang.

“Polis telah menerima satu laporan berkaitan perkara tersebut pada 22 April kira-kira 8.23 malam dan siasatan mendapati kejadian tersebut berlaku pada 17 April kira-kira 10 pagi di sebuah kem latihan tentera di Port Dickson.

“Kes disiasat di bawah Seksyen 323 Kanun Keseksaan. Pihak polis masih meneruskan siasatan untuk melengkapkan kertas siasatan sebelum dirujuk kepada pihak Timbalan Pendakwa Raya Negeri Sembilan,” katanya dalam kenyataan hari ini.

Dalam pada itu, beliau menasihati orang awam supaya tidak menularkan kes tersebut yang boleh mengganggu siasatan dan menimbulkan kekeliruan atau spekulasi negatif.

Katanya, perbuatan penyebaran tidak bertanggungjawab sedemikian adalah menjadi satu kesalahan mengikut seksyen 233 Akta komunikasi dan Multimedia 1998.–AlHijrah Online


DUA RAKYAT PALESTIN DITEMBAK DI TEBING BARAT

JERUSALEM: Dua rakyat Palestin cedera pada Jumaat apabila tentera Israel melepaskan tembakan semasa serbuan di Jenin di Tebing Barat, menurut Kementerian Kesihatan Palestin.

Kedua-dua mangsa dibawa ke Hospital Jenin untuk menerima rawatan, lapor Agensi Anadolu memetik kenyataan itu.

Saksi mendakwa kenderaan tentera Israel menyerbu Burkin dan pertempuran tercetus antara penduduk Palestin dan tentera Israel.

Sementara itu, Menteri Luar Turkiye Mevlut Cavusoglu menghubungi rakan sejawatnya dari Israel, Eli Cohen, dan mengutuk serangan dan provokasi terbaharu oleh rejim itu.

Cavusoglu menyampaikan kecaman Ankara terhadap provokasi yang dilakukan pasukan keselamatan Israel terhadap kesucian dan status Masjid Al-Aqsa termasuk serangan udara Israel ke atas Gaza dan Lubnan sambil berkata: “Adalah tidak boleh diterima” untuk menggunakan kekerasan terhadap jemaah yang tidak bersalah semasa bulan suci Ramadan.

Polis Israel dilapor telah menahan 350 rakyat Palestin dari kompleks Masjid Al-Aqsa di Baitulmaqdis Timur.–AlHijrah Online


KANAK-KANAK PEREMPUAN MAUT, BASIKAL LANGGAR LORI SAMPAH

SEREMBAN: Seorang kanak-kanak perempuan maut selepas basikal yang ditungganginya dipercayai terlanggar tayar belakang sebuah lori sampah di Taman Pinggiran Felda Sungai Kelamah, Gemas pagi tadi.

Ketua Polis Daerah Tampin Supt Anuwal Ab Wahab berkata dalam kejadian pada kira-kira 11.30 pagi itu, mangsa Aminah Mohd Hafis yang berusia tujuh tahun disahkan meninggal dunia di lokasi kejadian akibat kecederaan parah.

“Siasatan awal mendapati, lori sampah jenis Mitsubishi yang dipandu lelaki berusia 55 tahun sedang memasuki selekoh untuk mengutip sampah di kawasan berkenaan sebelum mangsa yang dari rumahnya secara tiba-tiba meluru sehingga terlanggar bahagian kanan tayar lori terbabit.

“Pemandu lori itu kemudiannya turun dan mendapati penunggang basikal tersebut berada di bawah tayar belakangnya,” katanya dalam kenyataan di sini hari ini.

Beliau berkata mayat mangsa dibawa ke Hospital Tampin untuk bedah siasat dan kes disiasat di bawah Seksyen 41(1) Akta Pengangkutan Jalan 1987.–AlHijrah Online


QAYYIM PECAH REKOD, QARI OKU PERTAMA JOHAN TILAWAH KEBANGSAAN

BUTTERWORTH: Kemenangan Qari Orang Kurang Upaya (OKU) Penglihatan, Muhammad Qayyim Nizar Sarimi dalam Majlis Tilawah dan Hafazan peringkat Kebangsaan (MTHQK) 2023 memecahkan rekod pertandingan yang diadakan sejak 1947 itu.

Kejayaan anak sulung dari enam adik beradik yang berasal dari Kelantan itu menjadikannya qari pertama dalam kalangan OKU yang menjadi juara tilawah peringkat Kebangsaan.

Turut dinobatkan Qariah dari negeri Terengganu Nor Hidayah Abd Rahman sebagai Johan Tilawah Kebangsaan bagi kategori wanita.

Kedua-dua mereka akan membawa pulang masing-masing hadiah wang tunai RM20,000, beserta piala iringan dan tambahan wang tunai RM10,000 bagi menunaikan haji.

Muhammad Qayyim, 25 dan Nor Hidayah, 32, akan mewakili Malaysia ke Majlis Tilawah Al-Quran Peringkat Antarabangsa yang akan diadakan pada 20 hingga 26 Ogos di Pusat Dagangan Dunia (WTC), Kuala Lumpur.

Naib johan bagi kategori tilawah dimenangi Aiman Ridhwan Mohamad Ramlan (Johan Menunggu) dan qariah dari Selangor, Nor Ruzana Natiah Jaafar, manakala tempat ketiga dimenangi qari dari Negeri Sembilan, Mohamad Husaini dan qariah dari Johor, Nurul Nadiah Hashim.

Bagi kategori hafazan, peserta Johor, Ahmad Ikmal Mohd Ridhuan diumumkan johan hafiz bagi kategori 1 hingga 30 juzuk berserta tafsir, manakala peserta Sabah, Dian Karisma Mohd Japar dinobatkan johan hafizah, masing-masing membawa pulang wang tunai RM20,000, piala iringan serta tambahan wang tunai RM10,000 untuk menunaikan haji.

Hafiz dari Terengganu, Muhammad Fakhrurazi Yahaya dan hafizah dari Melaka, Dina Hadfina Mohd Umarul Hisyam dinobat johan bagi kategori 1 hingga 20 juzuk.

Kategori 1 hingga 10 juzuk berserta tarannum pula dimenangi hafiz dari Wilayah Persekutuan, Muhammad Fahmi Shari dan hafizah dari Melaka, Siti Nabilah Zamri.

Sementara itu Negeri Sembilan dinobatkan sebagai Johan Keseluruhan MTHQK 2023.

MTHQK pada tahun ini berlangsung selama enam hari di Pusat Konvensyen, Kebudayaan dan Kesenian Antarabangsa (PICCA), Arena Butterworth dengan penyertaan 108 peserta tilawah dan hafazan mewakili 14 negeri.–AlHijrah Online


ARAB SAUDI SARANKAN PEMAKAIAN SEMULA PELITUP MUKA KEPADA JEMAAH UMRAH 1445H

KUALA LUMPUR: Arab Saudi menyarankan pemakaian semula pelitup muka kepada jemaah umrah yang mengunjungi Masjidil Haram dan Masjid Nabawi bagi mencegah penularan penyakit berjangkit di kawasan sekitarnya.

Menurut infografik yang dimuat naik menerusi akaun rasmi Direktorat Am Keselamatan Awam Arab Saudi di laman X pada Isnin, saranan itu dibuat bagi memelihara tahap kesihatan jemaah umrah dan para pengunjung kedua-dua masjid suci umat Islam berkenaan.

Saranan itu juga merupakan sebahagian daripada langkah pencegahan yang dikuat kuasakan Arab Saudi sejak bermulanya musim umrah 1445 Hijrah bagi warganegara dan penduduk tetap Arab Saudi serta negara-negara anggota Majlis Kerjasama Teluk (GCC).

Saranan itu dikeluarkan beberapa hari selepas Pertubuhan Kesihatan Sedunia (WHO) mengumumkan penyebaran varian Omicron baharu EG.5 dengan mengklasifikasikannya sebagai “varian yang menjadi perhatian”.

Media Arab Saudi sebelum ini melaporkan Jabatan Hal-Ehwal Masjidil Haram dan Masjid Nabawi pada Julai lalu telah mengedarkan hampir dua juta pelitup muka kepada para tetamu al-Rahman. –AlHijrah Online


ALUNAN BACAAN AL-QURAN JADI PENDAMPING PEMUDA KURANG UPAYA PENGLIHATAN

JOHOR BAHRU: Tatkala generasi muda masa kini lebih gemar mendengar muzik, seorang pemuda kurang upaya penglihatan memilih alunan bacaan al-Quran sebagai ‘halwa telinga’ dan belajar mendalami serta menghafal kalam Allah itu.

Muhammad Iman Izzuddin Jamaludin, 21, berasal dari Tenom, Sabah, gemar mendengar alunan bacaan al-Quran menerusi cakera padat sejak berusia empat tahun serta belajar menggunakan al-Quran braille dalam bentuk naskhah, sebelum beralih ke teknologi eBraille Al-Quran ciptaan Universiti Teknologi Malaysia (UTM).

“Saya memilih al-Quran kerana ia merupakan garis panduan untuk semua umat manusia, sebab itu saya memilih untuk membaca dan menghafalnya.

“Rasa tenang dengar ayat al-Quran (walaupun) pada mulanya agak susah untuk menghafal dari satu juzuk ke satu juzuk, tetapi semua dapat dipelajari dengan lancar,” kata anak ketiga daripada empat beradik itu ketika ditemui di Majlis Tilawah dan Hafazan Al-Quran Peringkat Kebangsaan (MTHQK) 2022 di Pusat Islam Iskandar, di sini malam tadi.

Muhammad Iman Izzuddin yang pertama kali menyertai MTHQK merupakan antara 28 peserta dari seluruh negara yang bertanding bagi kategori Hafazan al-Quran 10 Juzuk.

Beliau pernah menyertai pelbagai pertandingan dan merupakan johan mewakili Sabah bagi Majlis Tilawah Al-Quran Pendidikan Khas Peringkat Kebangsaan pada 2018.

Sementara itu, bapa Muhammad Iman Izzuddin, Jamaludin Kassim, 59, berkata selain mendengar alunan bacaan al-Quran menggunakan cakera padat dan membaca eBraille, anaknya juga mengikuti kelas taranum sejak berusia 15 tahun.

“Iman (Muhammad Iman Izzuddin) belajar al-Quran secara persendirian dan apabila ada kelas taranum di Sabah, ketika tingkatan tiga saya masukkan dia kelas taranum dan belajar dengan qari yang pernah mewakili Sabah.

“Sejak usia 11 tahun, Iman sudah mengikuti pertandingan di sekolah dan pernah mewakili Sabah, saya harap Iman berjaya dalam apa jua impiannya,” katanya.

Muhammad Iman Izzuddin yang mengimpikan untuk mewakili Malaysia di peringkat antarabangsa turut berharap orang ramai mendekatkan diri dan berdamping dengan al-Quran untuk mendapatkan keredaan di dunia dan akhirat.

“Saya ingin memartabatkan qari orang kelainan upaya di persada antarabangsa dan di seluruh dunia… semoga impian saya tercapai insya-Allah,” katanya.

MTHQK 2022 berlangsung selama enam hari bermula 12 Jun lepas dengan penyertaan 110 peserta daripada seluruh negara. —AlHijrah Online


QURAN@114 PROGRAM MARTABAT AL-QURAN TERBARU TV ALHIJRAH

KUALA LUMPUR: Selepas kejayaan program My #QuranTime yg diterbitkan dengan kerjasama Yayasan Warisan Ummah Ikhlas, TV AlHIjrah bakal menerbitkan program martabat Al-Quran melalui rancangan baharu Quran@114.

Program yang bakal disiarkan setiap hari selama satu jam bermula 2 Januari 2023 itu akan memberi fokus kepada ilmu 3T iaitu Tadabur, Tajwid, dan Taranum.

Tahsin Al-Quran iaitu proses memperbaiki, memperelok dan memperindah bacaan Al-Quran dari segala aspek seperti tajwid, makhraj huruf dan sebagainya akan dilaksana dengan lebih mudah dalam Quran@114 khususnya buat para pemula.

Quran@114 akan membawa masyarakat untuk mentadabur Al-Quran dengan lebih mudah dan memahami intipati kitab suci itu agar dapat meningkatkan penghayatan serta khusyuk dalam beribadah.

Selain itu, pemahaman terhadap Al-Quran juga akan memberi kesan dan perubahan positif dalam kehidupan seseorang.

Siaran langsung Quran@114 boleh diikuti di platform televisyen dan digital TV AlHijrah. – AlHijrah Online


MALAYSIA #QURANHOUR: LEBIH 270 JUTA CAPAIAN DALAM TALIAN DIREKODKAN

KUALA LUMPUR: Program Malaysia #QuranHour yang disiarkan secara langsung tengah hari semalam berjaya memperoleh 270.6 juta capaian di dalam talian menerusi platform media sosial seperti Facebook, Twitter, Instagram dan laman-laman blog.

Program yang disiarkan TV Alhijrah dan ditaja oleh MFDM Group of Companies itu turut menerima lebih 10,000 penyertaan dari dalam dan luar negara.

MFDM Group of Companies sebagai penaja khas Malaysia #QuranHour dan My#QuranTime turut menyokong usaha-usaha TV AlHijrah dalam memupuk rasa cinta masyarakat kepada Al-Quran, malah menjadikan kitab suci itu sebagai sahabat di kala dunia diuji oleh Allah dengan pandemik COVID-19, melalui pendekatan Baca, Faham dan Amal.

Sementara itu, Ketua Pegawai Eksekutif Yayasan Warisan Ummah Ikhas (WUIF), Marhaini Yusoff berkata capaian luar biasa menerusi penyertaan pelbagai organisasi dan orang perseorangan, selain melalui dalam talian juga turut dibantu faktor sokongan oleh Perdana Menteri, Datuk Seri Ismail Sabri Yaakob Ahad lalu, yang mengajak masyarakat menghayati ayat-ayat suci Al-Quran, pada masa sama mendoakan Keluarga Malaysia.

“Dengan berpandukan Al-Quran dan sunnah terutamanya buat Muslim di negara ini, semoga ia menjadi solusi daripada Ilahi untuk  menenangkan dan mendamaikan jiwa kita semua.”

Data daripada Unit Media Baharu TV Alhijrah juga mendapati lebih lima ribu penonton menyaksikan program berkenaan secara langsung menerusi platform FB Live.

Turut menyertai acara sejam itu adalah 18 organisasi di luar negara, manakala lebih 10,000 pendaftaran untuk penyertaan dilakukan di dalam negara.

Selain MFDM Group of Companies, Malaysia #QuranHour turut dibawakan khas oleh 3Q Equestrian dan Fraser Valley Kuala Kubu Bharu.–AlHijrah Online


KETETAPAN BAHARU SOLAT JUMAAT DI SELANGOR

KUALA LUMPUR: Jabatan Agama Islam Selangor (JAIS) mengumumkan ketetapan baharu bagi solat fardu Jumaat di negeri Selangor.

Dalam kenyataan yang dikeluarkan hari ini, JAIS memaklumkan Sultan Selangor Sultan Sharafuddin Idris Shah berkenan membenarkan penggunaan sepenuhnya ruang solat utama dan ruang limpah di semua masjid dan surau, yang mendapat kebenaran Solat Jumaat di negeri ini bagi menunaikan solat fardu Jumaat.

Pengarahnya Datuk Mohd Shahzihan Ahmad berkata Sultan Selangor turut berkenan bagi jarak antara satu jemaah dengan jemaah yang lain ditetapkan dengan jarak 1.0 meter.

“Berikutan perkenan terkini Sultan Selangor, satu surat ketetapan mengenainya akan dikeluarkan dan diedarkan oleh jabatan ini kepada kesemua masjid dan surau terlibat dalam tempoh terdekat, untuk dilaksanakan pada hari Jumaat bertarikh 21 Januari 2022,” katanya dalam kenyataan hari ini.

Ketetapan baharu itu akan memberi kesan peningkatan kapasiti bilangan jemaah Solat Fardu Jumaat di seluruh Selangor sehingga 35 peratus, tertakluk kepada keluasan fizikal masjid dan surau, berbanding jumlah bilangan jemaah Solat Fardu Jumaat dibenarkan melalui ketetapan terakhir jabatan itu pada 1 November 2021.

“Sebanyak 427 buah masjid dan 316 surau yang mendapat kebenaran Solat Jumaat akan terlibat dengan ketetapan terbaru ini.

“Ketetapan baharu ini masih menetapkan bagi pihak pentadbir masjid dan surau untuk menguatkuasakan prosedur operasi standard (SOP) yang ditetapkan kepada para jemaah,” katanya.

Mohd Shahzihan berkata pihaknya berharap ketetapan baharu ini akan dimanfaatkan sepenuhnya oleh umat Islam khususnya golongan muda untuk berusaha mendapat tempat bagi menunaikan solat fardu Jumaat. – AlHijrah Online


IBU DAN TEMAN LELAKI DIDAKWA BUNUH, ABAI ANAK

MELAKA: Seorang lelaki dihadapkan ke Mahkamah Majistret Ayer Keroh di sini atas pertuduhan membunuh anak teman wanitanya yang berusia tiga tahun.

Muhammad Firman Hakimie Abdul Rahman, 25, didakwa dengan sengaja menyebabkan kematian Muhammd Haziq Damiri Najli di sebuah rumah di Taman Paya Emas, Cheng dalam daerah Melaka Tengah antara pukul 5.30 pagi hingga 6.30 pagi pada 6 Julai lepas.

Tertuduh yang bekerja membaiki mesin pencetak itu mengangguk faham selepas pertuduhan dibacakan di hadapan Majistret Sharda Shienha Mohd Suleiman.

Tiada pengakuan direkodkan kerana dia didakwa mengikut Seksyen 302 Kanun Keseksaan yang membawa hukuman mati jika sabit kesalahan, di bawah bidang kuasa Mahkamah Tinggi.

Pendakwaan dikendalikan Timbalan Pendakwa Raya Wardah Ishhar manakala tertuduh diwakili peguam Datuk Hanif Hasan.

Sementara itu ibu kanak-kanak berkenaan, Nurasyiqin Syaqiqah A. Ramlee, 24, juga dihadapkan ke Mahkamah Sesyen di sini.

Dia didakwa sebagai orang yang mempunyai pemeliharaan iaitu ibu kandung kepada kanak-kanak itu telah melakukan pengabaian atau mendedahkan anaknya dengan cara yang mungkin akan membenarkannya dianiaya dengan menyerahkan mangsa kepada Muhammad Firman.

Wanita itu dituduh melakukan perbuatan tersebut di tempat, tarikh dan masa sama. Dia dituduh mengikut Seksyen 31 (1) (a) Akta Kanak-Kanak 2001 yang jika sabit kesalahan boleh didenda tidak melebihi RM20,000 atau penjara maksimum 10 tahun atau kedua-duanya sekali.

Timbalan Pendakwa Raya N. Sivashangari tidak menawarkan jaminan manakala tertuduh yang diwakili peguam Umar Zulkarnain memohon jaminan memandangkan anak guamnya menjaga ibunya yang sakit dan serta bersetuju dengan apa-apa syarat tambahan yang dikenakan.

Hakim Darmafikri Abu Adam menetapkan jaminan RM15,000 dengan seorang penjamin serta beberapa syarat tambahan termasuk melapor diri setiap bulan di balai polis serta tidak mengganggu saksi pendakwaan selain pasport diserahkan kepada mahkamah.

Mahkamah menetapkan 23 Ogos untuk sebutan semula kes.– AlHijrah Online


KERAJAAN TUBUH MAJLIS TINDAKAN EKONOMI – PM

PUTRAJAYA: Mesyuarat Kabinet pertama dipengerusikan oleh Perdana Menteri Tan Sri Muhyiddin Yassin hari ini memutuskan penubuhan Majlis Tindakan Ekonomi (EAC) sebagai langkah segera mendepani cabaran ekonomi negara.

Muhyiddin berkata EAC yang dipengerusikan oleh beliau sendiri, akan bersidang setiap Isnin dengan mesyuarat pertamanya pada 16 Mac ini.

EAC akan dianggotai oleh Menteri Perdagangan Antarabangsa dan Industri merangkap Menteri Kanan Datuk Seri Mohamed Azmin Ali; Menteri Kewangan Tengku Datuk Seri Zafrul Tengku Abdul Aziz dan Menteri di Jabatan Perdana Menteri (Ekonomi) Datuk Seri Mustapa Mohamed.

Beberapa individu berwibawa lain akan dipilih dan dipanggil untuk menganggotai EAC termasuk Gabenor Bank Negara Datuk Nor Shamsiah Mohd Yunus.

“Semua jemaah menteri sedar terutama dalam situasi ekonomi meruncing dengan harga minyak yang turun ke paras US$30 setong, turun 31 peratus sudah tentunya akan memberi kesan kepada sumber dana kerajaan.

“Ini dibebankan lagi COVID-19 yang telah berlarutan selama beberapa minggu dan memberi impak amat besar kepada negara terutamanya dalam soal ekonomi,” katanya pada sidang media selepas mesyuarat Kabinet itu di sini, hari ini. — BERNAMA


ANWAR NAFI RUNDING ISU KAWASAN CARI GALI MINYAK DENGAN CHINA

KUALA LUMPUR: Datuk Seri Anwar Ibrahim menafikan dakwaan pemimpin pembangkang bahawa kerajaan berunding dengan China berhubung isu pertikaian kawasan cari gali minyak di Laut China Selatan ketika lawatan rasmi beliau ke republik itu baru-baru ini.

Perdana Menteri berkata tuduhan itu adalah tidak benar dan Petronas terus melaksanakan projek cari gali di Laut China Selatan.

“Kebetulan China tuntut kawasan tengah laut itu. Saya jawab kepada pimpinan China, saya katakan kami terpaksa teruskan projek itu kerana ia berada di kawasan kami.

“Lautan bawah bidang kuasa Malaysia, jadi kita teruskan. Dia kata dia pun tuntut, tak mengapa kita akan teruskan tetapi mereka (pembangkang) pusing kata saya runding sebab kononnya projek (cari gali) tak jalan,” katanya ketika berucap pada Program Nur Ramadan Wilayah Persekutuan di Masjid Ar-Rahah di sini hari ini.

Sebelum ini, Pengerusi Perikatan Nasional Tan Sri Muhyiddin Yassin dilapor mengecam Anwar kerana dianggap cuai dalam membuat kenyataan berhubung isu Laut China Selatan.

Wisma Putra dalam kenyataan hari ini turut memaklumkan Malaysia akan meneruskan pendekatan diplomatik dalam hubungannya dengan negara lain termasuk China demi memastikan Laut China Selatan kekal aman, stabil dan selamat untuk laluan perdagangan.

Pendekatan ini selaras dengan peruntukan yang terkandung dalam Deklarasi Tatalaku Pihak-Pihak Berkepentingan di Laut China Selatan antaranya penyelesaian konflik secara aman serta mengelakkan ancaman atau penggunaan kekerasan seperti dipersetujui oleh negara anggota ASEAN dan China pada 2002.–AlHijrah Online


Tindakan IPC tak jejas pembangunan sukan negara

PUTRAJAYA – Menteri Belia dan Sukan, Syed Saddiq Syed Abdul Rahman berkata, keputusan Jawatankuasa Paralimpik Antarabangsa (IPC) melucutkan hak penganjuran Malaysia sebagai tuan rumah Kejohanan Renang Para Dunia 2019 tidak akan menjejaskan pembangunan dan kemajuan sukan di negara ini.

Syed Saddiq berkata pendirian Malaysia untuk tidak membenarkan atlet Israel masuk ke negara ini tidak akan memberi sebarang impak kepada Malaysia.

Beliau berkata Malaysia mempunyai rekod yang sangat panjang dalam mempertahan bumi Palestin.

“Saya agak yakin dari segi pembangunan sukan ia akan tetap lancar kerana  ini merupakan pendirian yang dah lama Malaysia ambil sebelum ini, kita pernah menganjurkan pelbagai jenis sukan dan juga aktiviti antarabangsa.

“Sebab utama, kerana bumi Palestin sangat dekat di hati rakyat Malaysia dan ini bukan isu Islam semata-mata. Ini isu kemanusiaan dan dekat di hati semua tidak mengambil kira agama dan bangsa,” jelasnya.

Beliau berkata, pra-syarat yang diberikan Malaysia amat jelas, terhadap penyertaan negara Israel sahaja dan perkara itu akan dimaklumkan apabila wujud bidaan penganjuran sukan.

Bagaimanapun Syed Saddiq berkata beliau musykil kenyataan yang dikeluarkan oleh IPC yang memaklumkan dalam satu perenggan bahawa pada 2017, wujud persefahaman dengan kerajaan sebelum  ini untuk membenarkan atlet Israel memasuki negara ini.

“Rakan media boleh tanya apa pendirian kerajaan terdahulu mengenai isu ini.

“Pendirian kerajaan PH agak jelas bahawa prasyarat itu adalah tidak boleh ada kemasukan atlet dan pegawai daripada negara Israel yang menggunakan pasport negara itu. Semua persatuan sukan telah ambil maklum mengenai isu ini,” katanya dalam sidang media Program Festival Bando Muo yang bakal berlangsung pada 31 Januari hingga 3 Februari ini. – Sinar Harian

BERKAITAN


PENANTIAN LAPAN TAHUN DAPATKAN SIJIL WARGANEGARA ANAK ANGKAT BERAKHIR

MELAKA: Perjuangan dan penantian selama lapan tahun Khadijah Padzli, 64, untuk mendapatkan sijil kewarganegaraan anak angkatnya Muhammad Shaffiq Izudin Aziz Abdul Rahim, 10, akhirnya membuahkan hasil apabila permohonan untuk mendapatkan dokumen itu diluluskan.

Khadijah yang berasal dari Kampung Tengah di Klebang Besar di sini berkata dia dan arwah suami, Abdul Aziz Hashim telah menjaga Muhammad Shaffiq Izudin Aziz sejak kanak-kanak itu berusia dua tahun dan pelbagai usaha dilakukan untuk mendapatkan sijil kewarganegaraan itu.

“Mak cik sangat bersyukur apabila dimaklumkan permohonan mendapatkan sijil kewarganegaraan buat Muhammad Shaffiq Izudin Aziz akhirnya diluluskan.

“Walaupun mengambil masa agak lama, kita faham kerana banyak prosedur yang perlu dilalui kerana melibatkan banyak proses undang-undang lebih-lebih lagi jika bukan warganegara,” katanya kepada pemberita ketika ditemui pada Program Temu Seru Jabatan Pendaftaran Negara (JPN) Negeri Melaka di sini hari ini.

Pada program itu, Timbalan Menteri Perdagangan Antarabangsa dan Industri yang juga Ahli Dewan Undangan Negeri (ADUN) Klebang Datuk Lim Ban Hong menyerahkan sijil kewarganegaraan kepada Muhammad Shaffiq Izudin Aziz yang turut dihadiri Pengarah JPN Melaka Norazlee Sulaiman.

Khadijah berkata sijil kewarganegaraan itu penting kerana tanpa dokumen berkenaan, akan menyukarkan Muhammad Shaffiq Izudin Aziz untuk membuat permohonan MyKid selain menjejaskan urusan persekolahan dan kemudahan kesihatan.

“Tanpa sijil kewarganegaraan, banyak perkara tidak dapat dilakukan. Sebelum ini saya hendak bawa dia menunaikan umrah juga tidak dapat tetapi saya berharap impian ini dapat dimakbul Allah selepas ini.

“Walaupun dia anak angkat tapi saya telah anggapnya macam anak sendiri dan kasih sayang terhadapnya tidak pernah berbelah bahagi dengan seorang lagi anak saya yang telah berusia 32 tahun. Saya ingin dia mendapat penjagaan dan pendidikan yang sempurna,” katanya.

Beliau turut mengucapkan terima kasih kepada pelbagai pihak termasuk JPN dan Lim kerana membantu memudahkan urusan permohonan berkenaan.

Sementara itu, Muhammad Shaffiq Izudin Aziz berkata dia berasa gembira mendapat sijil kewarganegaraan berkenaan kerana sebelum ini gagal menyediakan dokumen itu apabila diminta pihak sekolah.

“Selalu, apabila cikgu minta surat beranak atau MyKid, saya hanya boleh jawab belum dapat sahaja. Setiap hari saya berdoa kepada Allah supaya dimakbulkan doa untuk mendapat dokumen ini,” katanya.

Dalam pada itu, Norazlee berkata JPN Melaka sentiasa terbuka memberikan khidmat nasihat, runding cara dan bantuan kepada mana-mana individu yang mempunyai masalah khususnya berkaitan pengurusan rekod peribadi seperti sijil lahir, MyKad, MyKid atau urusan kewarganegaraan.–AlHijrah Online


15 KES KEBAKARAN DIREKODKAN AKIBAT LITAR PINTAS PADA MUSIM BANJIR

KUALA TERENGGANU: Sebanyak 15 kes kebakaran yang berpunca daripada litar pintas direkodkan dalam tempoh lima hari banjir teruk yang melanda negeri ini mulai 19 Dis lepas.

Pengarah Jabatan Bomba dan Penyelamat Malaysia (JBPM) Terengganu Md Hilman Abd Rashid berkata kebakaran itu disebabkan oleh kerosakan barangan elektrik dan pendawaian yang terjejas akibat ditenggelami air banjir.

Justeru, beliau menasihatkan penduduk yang terkesan supaya memastikan pendawaian berada dalam keadaan baik dan peralatan elektrik betul-betul kering sebelum digunakan selepas banjir.

“Memang biasa berlaku mangsa banjir apabila balik ke rumah, dalam keadaan tergesa-gesa terus buka suis tanpa periksa dulu keadaan pendawaian jika ada yang rosak dan terdapat arus elektrik mengalir.

“Begitu juga barangan elektrik yang belum betul-betul kering, jika digunakan boleh menyebabkan litar pintas yang akhirnya mencetuskan kebakaran,” katanya selepas melakukan tinjauan dan menyampaikan sumbangan kepada mangsa banjir di Kampung Tanjung Sabtu di sini, malam tadi.

Dalam pada itu, Md Hilman berkata sebanyak 22 kes lemas direkodkan dari 1 Januari hingga 23 Disember tahun ini.

Menurut beliau, lima daripada kes berkenaan berlaku dalam tempoh Monsun Timur Laut (MTL) yang bermula pertengahan November lepas.

“Kita selalu mengingatkan orang ramai supaya menjauhi aktiviti air pada musim MTL kerana banyak bahayanya. Kalau nak lakukan juga aktiviti seperti menangkap ikan ambillah langkah keselamatan yang baik,” katanya.

Selain itu, beliau turut menasihatkan mangsa banjir supaya berwaspada dengan ancaman binatang berbisa ketika melakukan aktiviti pembersihan rumah selepas banjir. –AlHijrah Online


NORMALISASI DENGAN NEGARA HARAM: DUA LAGI NEGARA ISLAM TERSENARAI?

TEL AVIV: Negara haram, Israel memberi bayangan bahawa dua lagi negara Islam akan menjalinkan hubungan dengannya dalam tempoh sebulan lagi, demikian lapor portal berita antarabangsa Aljazeera.

Setakat ini empat negara telah menormalisasikan hubungan dengan Israel, yang disokong kuat Amerika Syarikat iaitu Emiriah Arab Bersatu (UAE), Bahrain, Sudan dan terbaharu, Maghribi.

Menurut Menteri Kerjasama Wilayah Israel, Ofir Akunis, dua negara akan menyertai empat negara Islam berkenaan, sebelum Presiden Donald Trump berundur, kurang sebulan lagi.

Akunis bagaimanapun hanya memaklumkan, satu daripadanya adalah negara teluk, namun menafikan negara itu adalah Arab Saudi.

“Selain negara teluk, satu lagi negara terletak di bahagian timur. Ia bukanlah sebuah negara Islam yang kecil, dan ia bukan Pakistan.”

Awal minggu ini, Menteri Luar Pakistan, Shah Mahmood Qureshi berkata Islamabad tidak akan menjalinkan hubungan negara haram Israel selagi konflik Asia Barat membabitkan Palestin-Israel tidak selesai.

Minggu lalu juga, Indonesia juga dilapor senada dengan Pakistan yang melihat hubungan dengan Israel tidak akan menjadi kenyataan selagi tuntutan rakyat Palestin tidak dipenuhi.

Dhaka juga kekal dengan pendirian enggan menjalin hubungan dengan Israel, sebagai mana kenyataan jurucakap Kementerian Luar Bangladesh, yang dipetik Reuters. – AlHijrah Online


PEMUZIK TERKENAL, LOK-U MENINGGAL DUNIA

PENGARAH muzik terkenal, Lok-U dilaporkan meninggal dunia di kediamannya di Bukit Jalil, sekitar jam 10 pagi tadi.

Difahamkan Lok-U atau nama sebenarnya sebenarnya Faizal Uzir, 40an, mengalami sesak nafas dan menghembuskan nafas terakhirnya selepas pulang berjongging.

Jenazah kini berada di Hospital Serdang dan akan dibawa pulang ke kediamannya selepas proses bedah siasat selesai.

Lok-U merupakan pemuzik profesional yang sering mengetuai kumpulan muzik iringan untuk pelbagai program TV dan persembahan live, selain sering dijemput menjadi juri pelbagai pertandingan nyanyian, termasuk Anugerah Juara Lagu.

Allahyarham meninggalkan seorang isteri, Jamariah Yusof, dan tiga anak iaitu Adam Danial, Faris dania, Ahmad Firhan Danial dan Yasmin Damia.

Berita mengejutkan dunia hiburan itu turut dikongsi ramai penggiat seni hari ini yang menyifatkan kehilangan Allahyarham sebagai satu kehilangan besar buat industri seni tanah air. — SINAR HARIAN


MUTASI COVID-19 PUNCA PARAS ANTIBODI MENURUN

KUALA LUMPUR: Penurunan paras antibodi terhadap COVID-19 dalam tempoh tertentu bukan suatu perkara baharu dan mengejutkan.

Menurut Pakar Perubatan Penyakit Berjangkit, UITM Private Specialist Centre (UPSC), Dr. Yazli Yuhana, perubahan bentuk dan mutasi COVID-19 menyebabkan antibodi terhadap virus itu sukar bertahan lama.

“Contohnya untuk influenza, setiap tahun kita disarankan untuk ambil vaksin influenza kerana setiap tahun bentuk dan ‘perangai’ influenza akan berubah.

“Bentuk virus COVID-19 juga tidak mustahil akan jadi begitu,” katanya ketika dihubungi Berita Alhijrah.

Tambahnya, paras antibodi terhadap COVID-19 meningkat sehingga tempoh enam bulan selepas suntikan lengkap vaksinasi dan selepas itu kadarnya dijangka menurun.

Justeru, suntikan penggalak vaksin atau ‘booster’ dapat membuatkan antibodi sedia ada akan bertahan lebih lama.

“Setelah dapat suntikan vaksin, antibodi akan bertahan sampai tiga bulan pertama yang mungkin kita tidak akan terkena jangkitan sebab antibodi sudah terbentuk, tetapi selepas enam bulan antibodi akan mula berkurangan.

“Selepas selesai dua suntikan vaksin, kita dapatkan lagi suntikan ‘booster’ supaya antibodi dalam badan tidak ‘tidur’ agar dapat bertahan lebih lama dan mampu melawan COVID-19,” katanya.

Sementara itu, tempoh ketahanan antibodi tersebut sukar dijangka kerana COVID-19 merupakan virus baharu dan berbeza dengan virus sebelumnya seperti Sindrom Respiratori Akut Teruk (SARS) dan Sindrom Pernafasan Timur Tengah (MERS).

Tegasnya, selain suntikan imunisasi dan penggalak vaksin, langkah pencegahan juga amat diperlukan seperti pemakaian pelitup muka dan penjarakan fizikal.—AlHijrah Online


MAIWP PERUNTUK RM2 JUTA BANTU 4,000 MUALAF

KUALA LUMPUR: Majlis Agama Islam Wilayah Persekutuan (MAIWP) memperuntukkan RM2 juta melalui Program Musa’adah COVID-19 untuk disalurkan kepada golongan asnaf mualaf di Wilayah Persekutuan.

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri berkata, seramai 4,000 mualaf yang layak akan menerima manfaat itu dan bantuan akan disumbangkan dalam bentuk bayaran wang tunai secara one-off RM500 dan barang keperluan bernilai Rm100.

“Sumbangan kepada mualaf ini termasuk dalam Program Musa’adah COVID-19 dan usaha seperti ini akan kita kerapkan dari semasa ke semasa dengan pelbagai bentuk bantuan kepada pihak yang memerlukan,” katanya kepada media selepas majlis sumbangan MAIWP dan pejabat menteri kepada saudara baru kaum Cina, hari ini.

Pada program itu, seramai 12 mualaf terdiri daripada suri rumah, ibu tunggal, pesara dan kakitangan kerajaan menerima sumbangan wang tunai berjumlah RM500 dari MAIWP dan RM100 barangan keperluan asas dari agensi Hal Ehwal Agama.

Turut hadir pada majlis tersebut, Ketua Pengarah Jabatan Kemajuan Islam Malaysia (Jakim), Datuk Abdul Aziz Jusoh, Ketua Pegawai Eksekutif MAIWP, Datuk Akbar Samon dan Pengarah Jabatan Agama Islam Wilayah Persekutuan (JAWI), Datuk Mohd Ajib Ismail.

Zulkifli berkata, sumbangan kepada mualaf Cina itu bersempena sambutan Tahun Baru Cina dan akan diperluaskan kepada golongan mualaf lain.

Beliau menegaskan golongan mualaf lain yang layak akan terus dibantu agensi berkaitan sepanjang tahun. — AlHijrah Online


POLIS THAILAND EDAR GAMBAR WANITA MANGSA CULIK

KOTA BHARU: Polis Thailand telah mengedarkan gambar mangsa kes culik di Tumpat, dekat sini, ke 19 buah balai polis di Wilayah Narathiwat bagi membantu mengesan wanita itu.

Ketua Polis Wilayah Narathiwat Jeneral Wan Seman Wan Salleh berkata gambar seorang suspek lelaki turut diedarkan dan usaha berkenaan dijalankan bagi membantu polis Kelantan yang mengesyaki mangsa diculik dan dilarikan ke Thailand.

“Kita kini menjalankan operasi besar-besaran bagi membantu PDRM (Polis Diraja Malaysia) mengesan wanita yang juga ejen kosmetik berusia 36 tahun yang diculik dari rumahnya di Kampung Semat Jal, Tumpat, pada 13 September lalu.

“Operasi mengesan mangsa itu digerakkan sejurus pihaknya menerima gambar mangsa dan juga seorang suspek yang dipercayai antara individu yang terlibat menculik wanita tersebut,” katanya ketika dihubungi, hari ini.

Wan Seman berkata operasi mengesan mangsa dilakukan dengan pantas atas hubungan baik dengan polis Kelantan dan kerjasama rentas sempadan selama ini.

Beliau berkata beberapa siri serbuan telah dijalankan di hotel, stor simpanan barang dan rumah kediaman, namun masih gagal menemukan mangsa.

“Polis Thailand juga telah memaklumkan mengenai kes tersebut di balai polis bersempadan dengan Kelantan iaitu di Balai Polis Sungai Golok, Waeng, Takbai dan Buketa supaya melipat gandakan usaha.

“Operasi ini juga melibatkan Unit Risikan Thailand yang kini masih menjalankan usaha mengesan,” katanya dan menambah gambar mangsa dan suspek turut diedarkan ke sempadan Wilayah Pattani dan Songkhla.

Dalam kejadian 13 September lepas, seorang wanita berusia 36 tahun yang juga ejen kosmetik diculik beberapa lelaki dari rumahnya di Kampung Semat Jal, Tumpat kira-kira pukul 5.10 petang.

Mangsa disyaki dilarikan ke negara jiran melalui pangkalan haram di Kuala Jambu, Tumpat ekoran penemuan kereta yang digunakan suspek. –AlHijrah Online


KEMATIAN ABU BAKR TIADA KESAN KEPADA PENGIKUT DAESH

SHAH ALAM : Berita kematian ketua kumpulan pengganas Daesh, Abu Bakr Al-Baghdadi dalam satu serangan ketenteraan di Syria, tidak memberi impak kepada pengikut kumpulan radikal itu khususnya di negara ini.

Ketua Penolong Pengarah Bahagian Anti Pengganas (E8) Cawangan Khas Bukit Aman, Datuk Ayob Khan Mydin Pitchay berkata, pengikut kumpulan itu juga tidak bergantung kepada Abu Bakr.

“Pengikut Daesh yang berada di Asia Tenggara ini tidak mendapat arahan dari sana. Semua rancangan serangan di negara ini muncul daripada pengganas secara ‘lone wolf’ atau ‘self radicalise’ yang dipengaruhi ideologi salafi jihadi IS (Islamic State).

“Selagi ideologi tidak dibanteras, selagi itu ada ancaman IS dan lain-lain kumpulan yang memegang ideologi tersebut. Ancaman pengganas akan kekal, sama seperti kematian Osama Ben Laden dulu, Al Qaeda masih terus menjadi ancaman kepada dunia,” katanya ketika dihubungi Sinar Harian tadi.

Ayob Khan berkata, pihaknya sentiasa memantau kegiatan pengganas secara ‘lone wolf’ dan yang boleh mengancam keselamatan negara.

“Kita bimbang dengan kegiatan pengganas ‘lone wolf’ yang bergerak secara bersendirian, kita akan buat tangkapan jika ada tanda-tanda ancaman daripada mereka,” katanya. — SINAR HARIAN


MERDEKA: IMEJ MODEN SEGAR WARNAI 30 MINIT USTAZ DON

Sempena 59 tahun kemerdekaan, program 30 Minit Ustaz Don (30MUD) tampil segar dengan imej baru.

Kali ini Ustaz Don Daniyal tampil kasual dan santai dengan imej moden anak muda merdeka.

Imej Ustaz Don lebih segar dan muda.

Program ini turut menyajikan kandungan program bertemakan kemerdekaan dari aspek Islam.
Selain berkongsi pengalaman melalui detik-detik kehadiran penjajah ke Tanah Melayu, progam 30MUD ini juga mengaitkan kemerdekaan dengan kisah-kisah Nabi serta para sahabat dalam usaha menyebarkan dakwah dan agama Islam yang turut dilihat sebagai cabaran dalam mencapai kemerdekaan yang sebenar dalam Islam.

Set program sempena kemerdekaan juga tampil segar.

Selepas penghijrahan, Zulkifli Yahya atau lebih dikenali Zul Yahya buat julung kalinya muncul di kaca TV berkongsi pengalaman ketika terserempak dengan Komunis sekitar 80-an.
Ustaz Don juga turut berkongsi cerita ketika era penjajahan Jepun. Juga menyentuh kebebasan beribadah umat Islam di Malaysia tanpa kekangan & tentangan.

Zul Yahya menjadi tetamu jemputan Ustaz Don.

Program yang menampilkan Zul Yahya dan Salehudin Abu Bakar (Tai) sebagai tetamu undangan melalui perubahan waktu siaran iaitu Khamis, Jumaat dan Sabtu bermula September ini, jam 7.00 malam hingga 7.30 malam.

Tai ‘Apa Celop Toq’ turut menjadi tetamu jemputan 30MUD

Telusuri kemerdekaan bersama TV Alhijrah! #sehatisejiwa


JHEAINS TAHAN 18 WANITA TERLIBAT KEGIATAN AJARAN SESAT

SEREMBAN: Jabatan Hal Ehwal Agama Islam Negeri Sembilan (JHEAINS) menahan 18 wanita kerana disyaki terlibat dengan kegiatan ajaran sesat Kumpulan Zikir Asmaul Husna menerusi serbuan di sebuah rumah di Johol, Kuala Pilah semalam.

Ketua Unit Operasi Bahagian Penguatkuasaan JHEAINS Ahmad Zaki Hamzah berkata kesemua mereka yang berumur antara 20 hingga 60 tahun ditahan ketika sedang mendengar kuliah yang disampaikan pengasasnya ketika serbuan pada pukul 9.30 pagi.

Beliau berkata dalam serbuan itu beberapa dokumen dan peralatan yang dipercayai digunakan kumpulan berkenaan turut dirampas untuk tujuan siasatan termasuk buku digunakan untuk ajaran itu.

“Pengikut ajaran ini kebanyakan terdiri daripada suri rumah dan ada yang tinggal di negeri ini dan luar negeri selain dipercayai direkrut melalui aplikasi WhatsApp dan Telegram. Kita percaya masih ramai lagi pengikut kumpulan ini dan ia masih disiasat.

Ajaran itu pernah difatwakan bertentangan dengan Ahli Sunnah Wal Jamaah oleh Jabatan Mufti Negeri Sembilan dan pengasasnya telah dipanggil Jabatan Kemajuan Islam Malaysia serta membuat perisyhtiharan taubat pada Feb 2021,” katanya kepada pemberita di sini semalam.

Bagaimanapun, beliau berkata berdasarkan pemantauan, JHEAINS mendapati ajaran itu masih diteruskan oleh pengikutnya di rumah pengasasnya di Johol selain bergerak dalam kumpulan kecil.

“Kita percaya ajaran ini mempunyai banyak pengikut di seluruh negara, dan didapati mereka juga cuba mengembangkan ajaran ini ke Indonesia berdasarkan penemuan dokumen memorandum persefahaman dengan institusi pendidikan atau pesantren (sekolah pondok) di sana,” katanya.

Beliau berkata kes berkenaan disiasat di bawah Seksyen 52 Enakmen Jenayah Syariah Negeri Sembilan 1992 dan Seksyen 53 Enakmen yang sama.–AlHijrah Online


PDRM LANJUT TEMPOH DISKAUN SAMAN SEHINGGA 31 DISEMBER

KUALA LUMPUR: Pemberian diskaun saman trafik sehingga 80 peratus yang sepatutnya berakhir hari ini dilanjutkan sehingga 31 Disember 2021.

Ketua Polis Negara Tan Sri Acryl Sani Abdullah Sani berkata lanjutan itu bagi memberi peluang kepada orang ramai yang mempunyai tunggakan saman berbuat demikian sehingga hujung tahun ini.

Selain itu lanjutan tempoh itu juga dibuat susulan sambutan luar biasa hingga menyebabkan kaunter pembayaran saman trafik di seluruh negara sesak dan orang ramai terpaksa beratur panjang beberapa jam.

“Bermula 9 Disember sehingga pukul 12 tadi, orang ramai telah menyelesaikan hampir 2.3 juta saman trafik di seluruh negara dengan kutipan kira-kira RM109 juta.

“Ini menunjukkan orang ramai sebenarnya berhasrat untuk menyelesaikan semua kes-kes mereka jika ada peluang,” katanya pada sidang media program 100 Hari Aspirasi Keluarga Malaysia (AKM) di Pusat Konvensyen Kuala Lumpur (KLCC).

Disebabkan sambutan yang menggalakkan, polis sebelum ini membuat keputusan menutup kaunter pembayaran saman di program 100 Hari AKM di KLCC kerana bimbang ketidakpatuhan SOP kerana diserbu orang ramai.

Orang ramai boleh membuat pembayaran saman melalui portal dan aplikasi MyBayar atau kaunter di cawangan polis trafik seluruh negara. – AlHijrah Online


THAILAND KESAN CORONAVIRUS KEDUA DARIPADA PELANCONG CHINA

BANGKOK: Thailand melaporkan kes kedua coronavirus juga melibatkan seorang rakyat China.

Mangsa berkenaan, seorang pelancong wanita berusia 74 tahun, dikesan mengalami demam menerusi alat pancaran haba di Lapangan Terbang Suvarnabhumi pada 13 Jan, menurut kenyataan Kementerian Kesihatan Awam, hari ini.

Setiausaha tetapnya, Dr Sukhum Kanchanapimai, berkata, wanita berkenaan dari Wuhan di Wilayah Hubei, China, dimasukkan ke hospital di Bahagian Kawalan Penyakit.

“Keadaan wanita itu semakin baik. Kami mengawasi sepenuhnya beliau,” katanya.

Pada 8 Jan, seorang wanita berusia 61 tahun juga dari Wuhan, didiagnosis mengalami jangkitan coronavirus. Keadaannya semakin baik dan beliau dijangka terbang pulang ke negara asalnya dalam dua atau tiga hari lagi.

Sementara itu, Timbalan Perdana Menteri, yang juga Menteri Kesihatan Anutin Charnvirakul berkata, penyakit coronavirus tidak merebak di Thailand.

“Keadaan di Thailand adalah terkawal,” katanya dalam satu kenyataan.

Sejak laporan awal kes seumpama di Wuhan pada 31 Dis, misteri coronavirus telah menjejaskan sekurang-kurangnya 41 orang di bandar berkenaan.

Virus baharu itu telah membunuh dua orang di China. Penyakit itu juga telah dikesan berada di Jepun.

Kementerian Kesihatan Awam Thailand telah meningkatkan pengawasan di empat lapangan terbangnya iaitu Suvarnabhumi, Don Muang, Chiang Mai dan Phuket — serta penerbangan sewa terus dari Wuhan.

Sejak 13 Jan, seramai 13,624 penumpang dan anak pesawat telah menjalani imbasan bagi penyakit itu.

Menurut Pertubuhan Kesihatan Sedunia (WHO), pertambahan kes coronavirus di negara lain adalah berkemungkinan, dengan mengambil kira kepada corak pergerakan global.

Dalam satu kenyataan, WHO menggalakkan semua negara agar terus bersedia dengan langkah-langkah persediaan.

Pada 10 Jan, WHO mengeluarkan maklumat bagaimana cara untuk mengawasi kes, rawatan kepada pesakit, menghalang jangkitan menerusi peralatan penjagaan kesihatan, mengekalkan bekalan yang perlu, dan berkomunikasi dengan orang ramai mengenai coronavirus.

Maklumat itu termasuk nasihat mengenai bagaimana untuk mengekalkan kebersihan tangan dan pernafasan dan makanan yang selamat. — BERNAMA


TANAH RUNTUH: TAPAK PERKHEMAHAN BEROPERASI TANPA LESEN

KUALA LUMPUR: Kawasan tapak perkhemahan di Father’s Organic Farm, Gohtong Jaya, Batang Kali, yang dilanda tanah runtuh awal pagi tadi, beroperasi secara haram tanpa mendapat permit dari pihak berkuasa tempatan (PBT).

Menteri Perumahan dan Kerajaan Tempatan Nga Kor Ming berkata, operator yang mengusahakan tapak berkenaan hanya dibenarkan mengendalikan ladang organik sahaja bukan tapak perkhemahan itu.

“Mengikut laporan yang saya terima kawasan perkhemahan ini diusahakan tanpa lesen sah dan pengusaha tidak mendapatkan lesen kebenaran untuk tapak perkhemahan ini.

“Semakan juga mendapati tidak ada lesen diberikan oleh Majlis Perbandaran Hulu Selangor dan ini satu kesalahan di bawah Akta 133,” katanya semasa meninjau lokasi kejadian.

Tambah beliau operator boleh dihukum penjara tiga tahun atau denda tidak melebihi RM50,000 jika sabit bersalah.–AlHijrah Online


KERAJAAN SELANGOR PERLU LEBIH SERIUS TANGANI BANJIR YANG SEMAKIN KERAP

SHAH ALAM: Kerajaan negeri dinasihatkan untuk memberi penekanan yang lebih serius terhadap usaha-usaha menangani masalah banjir dan banjir kilat yang semakin kerap berlaku di Selangor.

Sultan Selangor Sultan Sharafuddin Idris Shah bertitah kaedah terbaik menangani banjir perlu dikenal pasti segera, termasuk mendapatkan khidmat kepakaran serta teknologi baharu dari dalam dan luar negara.

“Sepatutnya sejak berlaku tragedi banjir besar di negeri Selangor pada tahun 1971, kita telah belajar dan memperoleh teladan bagaimana untuk menyediakan pelan tindakan sebelum dan selepas banjir,” titah baginda pada Istiadat Pembukaan Persidangan Pertama Penggal Kelima Dewan Undangan Negeri Selangor Ke-14, di sini hari ini.

Sultan Sharafuddin bertitah, dengan jumlah penduduk yang kini mencecah lebih 6.5 juta orang terutama kawasan-kawasan yang sangat padat penduduknya, kerajaan negeri harus mempunyai perancangan masa hadapan yang lebih efektif supaya rakyat Selangor tidak lagi merana dan terbeban dengan masalah banjir.

“Dalam melaksanakan usaha-usaha ini, beta juga mahu pegawai-pegawai kerajaan negeri, agensi-agensi dan jabatan-jabatan di bawah kerajaan negeri lebih proaktif dalam menyelesaikan masalah-masalah berkaitan bencana banjir,” titah baginda.

Baginda bertitah usaha-usaha menangani banjir itu termasukah menyediakan pelan jangka pendek dan jangka panjang merangkumi kerja-kerja mendalam dan melebarkan sungai, memastikan sistem perparitan yang baik dan terurus, serta membina kunci air (floodgate) di lokasi-lokasi penting yang mengambil kira kadar taburan hujan dan jadual pasang surut air laut.

Sultan Sharafuddin juga menzahirkan harapan agar setiap projek mengatasi banjir seperti pembinaan ban atau mendalamkan sungai dilakukan dengan sempurna dan bersungguh-sungguh agar ia berkesan dalam tempoh jangka masa panjang bagi mengelakkan bencana banjir yang lebih buruk daripada berlaku.

“Ingin beta tegaskan bahawa tindakan penguatkuasaan undang-undang merupakan salah satu cara yang paling berkesan untuk memberi pengajaran kepada rakyat supaya tidak melakukan pencemaran dan pencerobohan tanah di tepi-tepi sungai di negeri ini,” titah baginda.

“Beta sedih dan dukacita apabila melihat kesan-kesan kerosakan selepas banjir yang terpaksa dihadapi oleh rakyat. Sekiranya semua pihak masih lagi tidak serius dan sambil lewa dalam mendepani bencana banjir ini, bukan sahaja kerajaan akan terus menanggung kerugian, malah rakyat juga akan terbeban.

“Dalam hal ini beta berharap Kerajaan Persekutuan dan kerajaan negeri mengenepikan perbezaan fahaman politik dan dapat bekerjasama menangani masalah banjir di Lembah Klang supaya rakyat yang terlibat tidak menanggung penderitaan yang teruk dan trauma setiap kali berlaku musim hujan,” titah baginda. – AlHijrah Online


WARGA EMAS MENGAKU TIDAK BERSALAH TEMBAK KUCING GUNA SENAPANG ANGIN

MELAKA: Seorang warga emas mengaku tidak bersalah di Mahkamah Sesyen Ayer Keroh di sini hari ini atas pertuduhan menembak seekor kucing menggunakan senapang angin di sebuah rumah di Bukit Rambai, Jun lepas.

Aziz Tambi, 62, membuat pengakuan itu di hadapan Hakim Darmafikri Abu Adam.

Dia didakwa melakukan kesalahan itu di sebuah rumah di Jalan Tanjung Minyak, Bukit Rambai kira-kira 2.30 petang pada 18 Jun 2022.

Pertuduhan adalah di bawah Seksyen 29(1)(e) Akta Kebajikan Haiwan 2015 dan boleh dihukum di bawah seksyen dan akta sama yang membawa hukuman denda tidak kurang RM20,000 atau maksimum RM100,000 atau penjara tidak lebih tiga tahun atau kedua-duanya.

Timbalan Pendakwa Raya Muhammad Nazrin Ali Rahim memohon jaminan sebanyak RM20,000 namun peguam tertuduh Mohd Ishak Kari merayu agar jaminan dikurangkan kerana Aziz hanya bekerja kampung dengan pendapatan sekitar RM50 sehari.

Mahkamah kemudian membenarkan jaminan sebanyak RM5,000 dengan seorang penjamin.

Terdahulu di Mahkamah Majistret Ayer Keroh, Aziz mengaku tidak bersalah di hadapan Majistret Nabilah Nizam atas pertuduhan memiliki selaras senapang angin tanpa lesen pada pukul 8 malam di tempat dan tarikh yang sama.

Dia dituduh melakukan kesalahan di bawah Seksyen 8(a) Akta Senjata 1960 dan boleh dihukum di bawah seksyen dan akta sama yang membawa hukuman penjara tidak melebihi tujuh tahun atau denda tidak lebih RM10,000 atau kedua-duanya.

Pendakwaan dikendalikan Timbalan Pendakwa Raya Muhamad Ehsan Nasarudin dan tertuduh dibenarkan diikat jamin RM2,500 dengan seorang penjamin.

Serahan dokumen bagi kedua-dua kes ditetapkan 11 Jan tahun depan.–AlHijrah Online


PM ANWAR SUARAKAN KRISIS GAZA PADA DIALOG APEC, KEJUTKAN PEMIMPIN EKONOMI ANGGOTA

SAN FRANCISCO: Perdana Menteri Datuk Seri Anwar Ibrahim hari ini menyuarakan mengenai pertumpahan darah yang berlaku di Semenanjung Gaza di tengah-tengah serangan udara dan darat Israel yang tidak henti-henti.

“Apa yang berlaku di Gaza jelas merupakan pengabaian tanggungjawab moral yang membenarkan kemusnahan besar-besaran berlaku dan mengakibatkan malapetaka iklim,” katanya pada Majlis Dialog Tidak Rasmi dan Makan Tengah Hari Pemimpin Ekonomi APEC yang turut disertai Presiden Amerika Syarikat (AS) Joe Biden serta seluruh pemimpin ekonomi anggota.

Serangan itu telah menyebabkan lebih 11,000 rakyat Palestin terbunuh termasuk lebih 7,800 wanita dan kanak-kanak manakala lebih 29,000 dilaporkan cedera setakat ini.

Sejak kehadiran perdana menteri di San Francisco, Anwar telah membangkitkan isu krisis kemanusiaan di Palestin.

“Krisis kemanusiaan di Palestin akan memberi kesan bukan sahaja kepada rakyat Palestin atau rantau Timur Tengah secara meluas, tetapi juga kepada hubungan global untuk satu tempoh yang panjang.”

Ia adalah pelanggaran undang-undang antarabangsa secara terang-terangan, katanya pada syarahan khas bertajuk: “Super Power Rivalry and Rising Tensions in the Asia Pacific,” di University of California pada Rabu.

Anwar yang juga Menteri Kewangan berkata negara maju perlu melakukan lebih banyak lagi untuk memikul tanggungjawab dan membantu negara membangun dalam peralihan tenaga.

Pada masa ini ekonomi membangun dan ekonomi sedang pesat membangun tidak mendapat sokongan yang tepat yang diperlukan untuk peralihan tenaga dari negara maju.

“Memastikan peralihan yang adil dan saksama adalah penting.”

Malaysia, katanya adalah satu daripada 17 negara yang diiktiraf sebagai mega kepelbagaian – kedudukan kritikal dalam mengejar kelestarian global dan memerangi perubahan iklim.

“Malaysia menghasilkan 0.658 peratus daripada pelepasan rumah hijau global – kira-kira 2/3 peratus. Tetapi perubahan iklim menimbulkan risiko pemindahan sehingga satu perempat daripada penduduk kita jika sedikit atau tiada apa yang dilakukan.”

Beliau berkata Putrajaya sedang mengubah ekonominya dan melabur dalam masa depan yang lebih bersih dan hijau termasuk melalui Pelan Hala Tuju Peralihan Tenaga Nasional.

Syarikat minyak nasional, Petronas juga telah memberi komitmen untuk laluan pelepasan karbon sifar bersih menjelang 2050.

Perdana Menteri memuji Biden dan Presiden Xi Jinping  berhubung pertemuan dua hala mereka di luar APEC sambil menegaskan bahawa penglibatan China-AS adalah kunci untuk masa depan APEC. –AlHijrah Online


LAPORAN PSIKIATRI SAHKAN YASIN LAYAK DIBICARAKAN KES DADAH

PETALING JAYA: Mahkamah Sesyen di sini diberitahu bahawa keputusan laporan psikiatri oleh Hospital Bahagia UIu Kinta, Perak mengesahkan penyanyi nasyid dan komposer Muhammad Yasin Sulaiman, layak dibicarakan bagi tiga pertuduhan kes dadah yang dihadapinya.

Timbalan Pendakwa Raya Ahmad Zuhaini Mahamad Amin ketika membacakan laporan tersebut berkata tertuduh disahkan tidak waras ketika kejadian.

“Bagaimanapun, keadaan mental tertuduh bertambah baik dan kini layak dihadapkan ke mahkamah untuk dibicarakan serta mampu membela diri,” katanya semasa sebutan kes hari ini.

Ahmad Zuhaini berkata tertuduh juga disahkan menghidap penyakit kecelaruan bipolar dan hipertiroidisme.

“Sehubungan itu, pihak kami mohon tarikh sebutan untuk mendapatkan arahan daripada Jabatan Peguam Negara, mengenai perkembangan kes itu,” katanya.

Peguam Ariff Azami Hussein mewakili Muhammad Yasin pula berkata laporan psikiatri itu mengesahkan dua perkara mustahak iaitu, Muhammad Yasin tidak waras ketika kejadian dan layak dibicarakan.

“Kami percaya perbicaraan terhadap tertuduh boleh diteruskan seperti dimaklumkan pendakwaan, bicara secara formal mengikut Bab 33 Kanun Tatacara Jenayah (KTJ) supaya akhirnya satu perintah di bawah Seksyen 347 KTJ iaitu, penghakiman pembebasan atas alasan gangguan mental dapat dikeluarkan,” katanya yang memohon perbicaraan berlangsung secara singkat, iaitu selama dua hari.

Hakim Nik Nasimah Nik Mohammad kemudian menetapkan sebutan kes pada 9 Ogos dan perbicaraan berlangsung selama dua hari pada 28 dan 29 Ogos ini.

Muhammad Yasin, 48, yang dibawa dari Hospital Bahagia Ulu Kinta hadir pada prosiding hari ini, dengan memakai t-shirt berwarna hitam.

Pada 8 Mei lalu, mahkamah memerintahkan Muhammad Yasin dirujuk ke Hospital Bahagia Ulu Kinta untuk pemeriksaan tahap kesihatan mentalnya, selepas membenarkan permohonan pembelaan supaya tertuduh diperiksa oleh pakar psikiatri.

Penyanyi lagu Mimpi Laila itu didakwa memberikan dirinya dadah jenis ’11-nor-delta-9 tetrahydrocannabinol-9-carboxylic acid’ di Pejabat Narkotik Ibu Pejabat Daerah (IPD) Petaling Jaya, pada 11.05 malam, 24 Mac tahun lepas.

Dia dituduh mengikut Seksyen 15(1)(a) Akta Dadah Berbahaya  (ADB) 1952 dan boleh dihukum di bawah Seksyen 15 (1) akta sama, yang membawa hukuman denda tidak lebih RM5,000 atau penjara maksimum dua tahun, jika sabit kesalahan.

Muhammad Yasin juga didakwa memiliki dadah jenis kanabis seberat 193.7 gram dan menanam 17 pokok ganja dalam pasu plastik berisi tanah di kediamannya di Persiaran Surian Damansara Indah Resort Home, PJU 3, Kota Damansara di sini, pada 5.30 petang, tarikh yang sama.

Pertuduhan mengikut Seksyen 6 Akta ADB dan boleh dihukum di bawah Seksyen  39A(2) akta sama yang membawa hukuman penjara seumur hidup atau tidak kurang lima tahun dan boleh dikenakan hukuman sebat tidak kurang 10 sebatan dan Seksyen 6B (1) (a) ADB dan boleh dihukum di bawah Seksyen 6B (3), yang memperuntukkan penjara seumur hidup dan sebat tidak kurang daripada enam sebatan, jika sabit kesalahan. –AlHijrah Online


KANAK-KANAK MAUT ADA KESAN PUKULAN, CUCUH – POLIS

JOHOR BAHRU: Kesan pukulan dan cucuh akibat benda panas, adalah antara kecederaan teruk dialami kanak-kanak lelaki empat tahun yang meninggal dunia di sini, dipercayai akibat didera.

Ketua Polis Johor Datuk Kamarul Zaman Mamat berkata hasil pemeriksaan awal, terdapat kesan kecederaan teruk hampir di seluruh badan kanak-kanak berkenaan yang meninggal dunia di Hospital Sultan Ismail, petang semalam.

“Pemeriksaan terhadap jenazah amat mendukacitakan dan menyedihkan kerana hampir seluruh badan terdapat kecederaan daripada kepala sampai kaki.

“Kesan kecederaan mungkin akibat dipukul dan dicucuh sama ada api atau benda yang panas di seluruh badan termasuk atas kemaluan,” katanya ketika ditemui pemberita di Unit Forensik HSI, di sini hari ini.

Beliau berkata mangsa yang juga anak bongsu daripada 11 beradik menjalani rawatan dan dimasukkan ke Unit Rawatan Rapi (ICU) pada 23 Dis lepas sebelum disahkan meninggal dunia pada 6.40 petang semalam.

Kamarul Zaman berkata kesan kecederaan yang dikenal pasti itu adalah kecederaan baharu serta lama dan polis masih menunggu hasil bedah siasat ke atas mangsa terbabit.

Mengulas lanjut, beliau berkata anak bongsu daripada 11 beradik itu dijaga kakaknya yang juga anak ketiga, dalam tempoh dua atau tiga bulan selepas kedua-dua ibu bapa mereka dimasukkan ke penjara akibat dadah sejak September lepas.

Beliau berkata mangsa kemudiannya diserahkan kepada rakan kakaknya, yang sempat menjaga kira-kira dua minggu sebelum suami kepada rakan kakaknya (pengadu) menyedari kanak-kanak berkenaan pengsan di rumah di Senggarang, Batu Pahat, lalu membawanya ke klinik untuk rawatan.

“Rakan kepada kakak mangsa merasakan bahawa kakak mangsa tidak mampu hendak jaga, jadi dia cadangkan agar beri dia jaga.

“Apabila (mangsa) dibawa kepada pengadu, dia melihat mangsa dalam keadaan tidak bermaya, sakit dan dibawa ke hospital yang kemudiannya dinasihatkan oleh doktor untuk buat laporan polis,” katanya.

Kamarul Zaman menjelaskan setakat ini, lima individu berusia 15 hingga 37 tahun telah ditahan bagi membantu siasatan, termasuk kakaknya yang berusia 19 tahun dan suami kakaknya berusia 37 tahun.

Beliau pada masa berkata jenazah akan diserahkan kepada waris yang disahkan oleh Jabatan ebajikan Masyarakat (JKM) setelah selesai proses bedah siasat.

Terdahulu, Kamarul Zaman menerusi kenyataan berkata mangsa dimasukkan ke hospital berkenaan sejak 23 Dis selepas dilaporkan pengsan di rumah rakan kepada kakak kandungnya di Senggarang, Batu Pahat, sebelum meninggal dunia semalam.

Mangsa katanya dijaga oleh kakak kandungnya itu setelah ibu dan bapa mereka dimasukkan ke penjara akibat kesalahan dadah, dan kemudian mangsa diserah kepada rakan kakaknya (pengadu) untuk dijaga.

Kamarul Zaman berkata kesemua yang ditahan, direman tujuh hari bermula Ahad (25 Dis) sehingga Sabtu (31 Dis) dan kes yang sebelum ini disiasat di bawah Seksyen 31 (1)(a) Akta Kanak-Kanak 2001 telah diklasifikasikan semula sebagai kes bunuh di bawah Seksyen 302 Kanun Keseksaan.–AlHijrah Online


FAHMI FADZIL BERTEMU PENGURUSAN TV ALHIJRAH, BINCANG KERJASAMA DENGAN KEMENTERIAN

KUALA LUMPUR: Menteri Komunikasi dan Digital Ahmad Fahmi Mohamed Fadzil hari ini meluangkan masa bertemu Ketua Pegawai Eksekutif TV AlHijrah Namanzee Harris dan pasukan.

Dalam pertemuan kira-kira satu jam itu, pelbagai perkara dibincangkan terutama melibatkan kerjasama antara Kementerian Komunikasi dan Digital dan TV AlHijrah.

“Saya prihatin dan ambil maklum akan cabaran stesen tv berasaskan Islam serta perkara-perkara yang dibangkitkan pihak pengurusan.

“Alhamdulillah kami juga berpeluang bincang isu-isu hala tuju yang selaras dasar Kerajaan Perpaduan,” katanya dalam catatan di Facebook.

Tambah Ahmad Fahmi, beliau yakin hubungan antara kementeriannya dan TV AlHijrah akan bertambah baik dan erat pada masa hadapan. – AlHijah Online


MAHKAMAH PAKISTAN ARAH SEKAT TIKTOK, SEBAR UNSUR LUCAH

MOSCOW: Seorang hakim di Pakistan memerintahkan penyelia telekomunikasi negara itu menyekat aplikasi TikTok kerana didapati “menyebarkan unsur lucah dalam masyarakat”, pada Khamis lalu.

Lapor Sputnik, menurut akhbar Pakistan Dawn, Ketua Hakim Mahkamah Tinggi Peshawar Qaiser Rashid Khan mengeluarkan perintah tersebut selepas mendapati kandungan video yang dikongsi di aplikasi berkenaan “tidak boleh diterima masyarakat Pakistan”.

“Tiktok perlu dilarang kecuali pegawai mereka mematuhi permintaan dan bekerjasama dengan anda untuk mencegah kandungan tidak bermoral,” kata Hakim Khan.

Lembaga Telekomunikasi Pakistan (PIBG) Kamran Gandapur, yang diarahkan menguatkuasakan larangan itu, memaklumkan kepada hakim permintaan itu sudah diajukan kepada pegawai TikTok tetapi belum mendapat sebarang jawapan.

Khan turut mengarahkan TikTok diharamkan sehingga pihak berkenaan memberikan maklum balas.

Hakim kemudian dimaklumkan TikTok tidak mempunyai pejabat di Pakistan.

Sebelum ini, aplikasi Tiktok yang berasal dari China itu menerima tekanan di seluruh dunia, bagaimanapun ia semakin popular dalam kalangan generasi muda.

Sementara itu, TikTok juga mendapat perhatian selebriti, tokoh awam serta media.—AlHijrah Online


LZS BERHASRAT TARIK PENGGUNA U MOBILE BERAGAMA ISLAM BAYAR ZAKAT GUNA GoPAYZ

KUALA LUMPUR: Lembaga Zakat Selangor (LZS) berhasrat menarik 1.2 juta pelanggan U Mobile beragama Islam di Selangor untuk membayar zakat menggunakan GoPayz, e-dompet universal U Mobile.

Ketua Pegawai Eksekutif (CEO) LZS Saipolyazan Mat Yusop berkata kerjasama dengan U Mobile bertujuan menggalakkan lebih ramai rakyat Selangor membayar zakat melalui platform digital, sejajar dengan hasrat untuk mendorong pembayaran zakat tanpa tunai di negeri ini.

Beliau berkata pembayaran zakat menerusi platform digital telah meningkat sehingga 47 peratus, dan berharap ia dapat menggalakkan lebih ramai orang Islam membayar zakat bagi menyokong peningkatan bilangan asnaf di Selangor.

Katanya bilangan asnaf mungkin meningkat kepada 60,000 tahun ini dan 70,000 pada tahun depan daripada 50,000 pada 2018.

LZS berharap platform baharu ini juga akan membantu mereka untuk menghulur bantuan kepada lebih ramai pendatang beragama Islam dalam negara ini.

Beliau berkata LZS sedang mencari cara untuk mendekati masyarakat Islam dari Indonesia, Kemboja, Pakistan dan Bangladesh, antara lainnya.

GoPayz ialah e-dompet Malaysia pertama menawarkan platform menunaikan zakat kepada LZS.

Sementara itu, CEO kumpulan U Mobile Wong Heang Tuck berkata terdapat 15,000 pengguna GoPayz pada masa ini, dan syarikat itu menyasarkan komuniti Islam dapat menjadikan sekurang-kurangnya 70 peratus pelanggan GoPayz dalam masa terdekat.

Orang Islam boleh membuat bayaran zakat pendapatan, perniagaan, simpanan, ekuiti, emas, perak, harta, zakat fitrah kepada LZS dengan mudah menerusi applikasi GoPayz atau laman sesawang.

Wong berkata platform zakat adalah perkhidmatan Islam pertama oleh GoPayz, dan lebih banyak perkhidmatan akan dilancarkan pada masa depan.

“GoPayz komited untuk meluaskan perkhidmatan digital bagi membawa kemudahan dan akses tanpa had kepada semua pelanggannya.

“Ini hanya fasa pertama dan kami makan memperkenal lebih banyak perkhidmatan Islam yang akan memberi manfaat kepada komuniti,” katanya. — BERNAMA


SPR JADI TUMPUAN ESOK, UMUM TARIKH PENTING PRU15

KUALA LUMPUR: Tumpuan seluruh negara esok akan terarah kepada Suruhanjaya Pilihan Raya (SPR), yang akan mengadakan mesyuarat khas bagi menentukan tarikh penting Pilihan Raya Umum Ke-15 (PRU15), susulan pembubaran Parlimen Ke-14 berkuat kuasa 10 Okt lepas.

Turut bakal dibincangkan ialah urusan Pilihan Raya Kecil (PRK) Dewan Undangan Negeri (DUN) Bugaya, Sabah.

Mesyuarat yang dijadualkan bermula pukul 10 pagi itu, dijangka berlangsung selama dua jam, diikuti pengumuman oleh Pengerusi SPR Tan Sri Abdul Ghani Salleh.

Tarikh yang dijangka akan diumumkan termasuk tarikh keluar writ, hari penamaan calon, hari mengundi awal dan hari mengundi.

SPR juga akan mengumumkan jumlah pemilih berdaftar, jumlah petugas pilihan raya, jumlah premis yang akan digunakan sebagai pusat mengundi, saluran mengundi, peruntukan keseluruhan dan garis panduan pengundian.

Sebelum ini, PRU yang menyaksikan pilihan raya di peringkat Parlimen dan Dewan Undangan Negeri (DUN) seluruh negara (kecuali Sarawak) dijalankan secara serentak.

Kali ini, hanya negeri Pahang, Perak dan Perlis yang akan melaksanakan pilihan raya negeri masing-masing bersekali dengan peringkat Parlimen, berikutan langkah ketiga-tiga negeri berkenaan membubarkan DUN masing-masing.

Manakala negeri negeri diterajui PH iaitu Pulau Pinang, Negeri Sembilan dan Selangor serta negeri yang diterajui PAS iaitu Terengganu, Kelantan dan Kedah tidak membubarkan DUN dan tidak ada pilihan raya peringkat DUN diadakan.

Negeri-negeri yang baru sahaja mengadakan pilihan raya negeri seperti Sabah (September 2020), Melaka (November 2021), Sarawak (Disember 2021) dan Johor (Mac 2022) juga baru sahaja mengadakan pilihan raya negeri masing masing.

Ketika Perdana Menteri Datuk Seri Ismail Sabri Yaakob mengumumkan pembubaran Parlimen Ke-14, beliau turut mengesyorkan negeri-negeri kecuali Sabah, Sarawak, Melaka dan Johor (masih belum mencapai tempoh matang) untuk membubarkan DUN masing-masing, bagi membolehkan pilihan raya peringkat Parlimen dan DUN diadakan serentak.

Pahang negeri pertama yang membubarkan DUN pada 14 Okt, diikuti Perlis pada hari sama. Perak pula mengumumkan pembubaran DUN pada 17 Okt.

Ini bermakna, pilihan raya akan diadakan di 222 kerusi parlimen di seluruh negara, serta 42 DUN di Pahang, Perlis (15 DUN) dan Perak (59 DUN).

PRK DUN Bugaya pula dijangka diadakan bersekali dengan PRU15, berikutan kematian penyandangnya Manis Muka Mohd Darah pada 17 Nov 2020 dan tertangguh ekoran proklamasi darurat bagi mencegah penularan pandemik COVID-19.

Pada 7 Okt lepas, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menamatkan enam ordinan dan proklamasi darurat bagi menangguhkan PRK Parlimen Batu Sapi, Gerik dan DUN Bugaya yang diisytiharkan pada November dan Disember 2020, berkuat kuasa 6 Okt lepas.

Sebelum pembubaran Parlimen diumumkan secara rasmi lagi, pelbagai spekulasi beredar di media sosial berkenaan tarikh PRU15 dengan kebanyakannya menjangkakan ia akan diadakan selewat-lewatnya pada pertengahan November, berikutan ramalan berlaku bencana banjir akibat Monsun Timur Laut.

Susulan itu, persiapan SPR kali ini dijangka agak berbeza memandangkan sekolah atau dewan yang lazimnya digunakan sebagai pusat mengundi mungkin akan dijadikan pusat pemindahan sementara (PPS) mangsa banjir.

Persiapan lain juga mungkin diperlukan termasuk pertambahan petugas dan bantuan lojistik seperti pengangkutan dan lokasi yang bersesuaian.

Mengikut data SPR setakat Januari lepas, seramai 5.8 juta pemilih baharu akan ditambah kepada daftar pemilih semasa iaitu 15.3 juta, susulan pelaksanaan Pendaftaran Pemilih Secara Automatik (PPSA) pada 15 Dis 2021.

Ini menjadikan jumlah keseluruhan pemilih sebanyak 21.1 juta. Pada PRU14 jumlah pemilih berdaftar adalah 14.9 juta.

Sebanyak 1.2 juta pengundi berusia 18 hingga 20 tahun yang turut didaftarkan secara automatik di bawah pelaksanaan Undi18.–AlHijrah Online


GELANDANGAN KUDUNG TANGAN DIDAKWA BUNUH WARGA EMAS

IPOH: Seorang gelandangan yang kudung tangan kanan didakwa di Mahkamah Majistret di sini hari ini atas pertuduhan membunuh seorang warga emas pada Ahad lepas.

Tiada pengakuan direkodkan daripada Chin Ling Sin, 51, sebaik pertuduhan dibacakan di hadapan Majistret Jesseca Daimis kerana pertuduhan mengikut Seksyen 302 Kanun Keseksaan di bawah bidang kuasa Mahkamah Tinggi.

Dia berdepan hukuman mati jika sabit kesalahan.

Chin dituduh menyebabkan kematian Leong Chow Wah, 67, yang juga gelandangan, di lorong tepi sebuah restoran, Jalan Leong Sin Nam di sini antara pukul 4.50 pagi sehingga 5.50 pagi pada 16 Okt lepas.

Pendakwaan dikendalikan Timbalan Pendakwa Raya Fatimah Hannah Abd Wahab manakala tertuduh tidak diwakili peguam.

Mahkamah menetapkan 16 Dis depan sebagai tarikh sebutan semula kes. –AlHijrah Online


TURKI AKAN SAMBUNG OPERASI JIKA YPG/PKK TIDAK BERUNDUR

ISTANBUL : Operasi anti-pengganas Turki di utara Syria akan disambung semula jika pengganas YPG/PKK tidak berundur dari wilayah terbabit, kata Menteri Luar Turki.

“Kita mempunyai 35 jam lagi, jika mereka masih tidak berundur, kita akan meneruskan operasi dan kita juga telah bersetuju dengan Amerika,” kata Mevlut Cavusoglu dalam ucapan pembukaan Forum Dunia TRT yang dipetik agensi berita Anadolu.

Operasi Peace Spring  dilancarkan 9 Oktober lalu untuk membersihkan pengganas daripada wilayah utara Syria, memastikan keselamatan sempadan Syria-Turki dan menghantar pelarian Syria pulang ke negara mereka dengan selamat.

“Jika semua ahli YPG/PKK berundur daripada wilayah ini, kita boleh menghentikan operasi ini”, katanya.

Pada 17 Oktober lalu, Turki bersetuju menghentikan operasi selama 120 jam untuk membolehkan pengganas YPG/PKK berundur dari zon selamat.

Cavusoglu berkata Turki menjalankan operasi ke atas kumpulan pengganas, bukan puak Kurdish.

Turki juga tidak pernah menggunakan senjata kimia seperti dipropagandakan YPG/PKK, katanya.

Ankara melancarkan operasi ketenteraan untuk membersihkan timur Sungai Euphrates daripada pengganas PKK/YPG.

PKK disenaraikan sebagai organisasi pengganas oleh Turki, Amerika Syarikat dan Kesatuan Eropah dan kumpulan itu bertanggungjawab atas kematian 40,000 mangsa termasuk wanita, kanak-kanak dan bayi sepanjang 30 tahun kempen keganasannya ke atas Turki. — Terjemahan AlHijrah Online


Dua kilang haram di Seremban diarah tutup

SEREMBAN – Dua kilang haram diarah tutup semalam, selepas mengeluarkan bau kimia kuat yang menjejaskan kesihatan penduduk berhampiran.

Kilang yang beroperasi sejak enam bulan lalu itu menjalankan aktiviti
kitar semula plastik dan peleburan timah.

Pengerusi Jawatankuasa Kesihatan, Alam Sekitar, Koperasi dan Kepenggunaan
Negeri Sembilan, S. Veerapan berkata, mengikut aduan orang awam yang diterima
melalui telefon dan sistem e-aduan Jabatan Alam Sekitar (JAS), mereka mendakwa
terhidu bau kimia di kawasan berhampiran Taman Paroi Jaya, Taman Panchor Jaya
dan Ampangan serta sepanjang jalan Pantai – Jelebu.

Ekoran aduan tersebut, JAS Negeri itu bertindak menjalankan operasi
bersepadu melibatkan beberapa agensi.

Hasil operasi itu, dua kilang diarah tutup manakala sebuah lagi kilang
membuat marmar telah diberikan notis arahan kerana menjalankan operasi tanpa
alat kawalan udara yang cukup.

“Kedua-dua premis ini telah ditahan operasi di bawah Seksyen 38, Akta Kualiti
Alam Sekeliling 1974 mulai hari ini. Selain dari itu ada satu lagi kilang marmar
yang beroperasi dengan mempunyai lesen, tetapi mereka tidak menggunakan alat
kawalan udara,” jelas Veerapan.

Pemilik kilang plastik boleh didenda tidak lebih RM 500 ribu atau
penjara tidak lebih lima tahun atau kedua-duanya sekali untuk kesalahan
tersebut.


PELAJAR TAHUN AKHIR IPTA DIDAKWA MILIKI 12 BUKU BERKAITAN PENGGANAS

KUALA LUMPUR, 25 Julai – Seorang pelajar tahun akhir sebuah institut pengajian tinggi awam (IPTA) mengaku tidak bersalah di Mahkamah Tinggi hari ini atas pertuduhan memiliki 12 buah buku berkaitan kumpulan pengganas.

Siti Noor Aishah Atam, 29, pelajar peringkat sarjana kursus Ussuludin membuat pengakuan itu selepas pertuduhan terhadapnya dibacakan di hadapan Pesuruhjaya Kehakiman Datuk Mohamad Shariff Abu Samah.

Siti Noor Aishah dituduh memiliki buku itu yang merupakan item berunsur perbuatan keganasan dan berkaitan dengan kumpulan pengganas iaitu kumpulan pengganas Jemaah Islamiyah (JI), Islamic State (IS) dan Al Qaeda (AQ).

Dia yang kini ditahan di Penjara Kajang didakwa melakukan perbuatan itu di Lot 1241, Jalan Lapangan Terbang Sura, Dungun, Terengganu pada 12.25 tengah hari, 22 Mac lepas.

Pertuduhan mengikut Seksyen 130JB(1)(a) Kanun Keseksaan, yang memperuntukkan hukuman penjara tidak lebih tujuh tahun atau denda dan boleh dilucutkan mana-mana item tersebut, jika sabit kesalahan.

Pada 19 April lepas wanita berkenaan didakwa di Mahkamah Majistret Kemaman, Terengganu atas pertuduhan itu. Hari ini kesnya disebut di Mahkamah Tinggi di sini. Mahkamah Tinggi menetapkan tiga hari hari mulai 5 Sept untuk perbicaraan kes itu. Tertuduh diwakili peguam Mohd Kamaruzaman A. Wahab, manakala pendakwaan dikendalikan Timbalan Pendakwa Raya Norakmal Farhan Aziz.

BERNAMA


RAKYAT MALAYSIA DIDAKWA TERLIBAT AJARAN SESAT DI PESANTREN

KUALA LUMPUR: Satu jawatankuasa pakar syariah akan dibentuk secepat mungkin oleh Jabatan Agama Islam Malaysia (JAKIM) untuk mengkaji sebuah pondok atau pesantren di negara jiran, yang didakwa menyebarkan ajaran sesat seperti tular videonya baru-baru ini.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata, perkara yang menimbulkan kegusaran itu kini dalam perhatian pihaknya.

“Kajian ini akan dibawa kepada jawatankuasa muzakarah dan seterusnya jawatankuasa ini akan bersidang dan membuat keputusan. Satu cadangan akan diserahkan kepada Majlis Kebangsaan Bagi Hal Ehwal Agama Islam Malaysia (MKI) untuk memutuskannya,” katanya.

Terdahulu, tular di media sosial video memaparkan satu majlis agama berunsurkan ajaran sesat di sebuah pesantren di negara jiran yang menyanjung Israel dan didakwa turut disertai ramai rakyat Malaysia sehingga menimbulkan kebimbangan dalam kalangan warganet.–AlHijrah Online


POLIS KENAL PASTI DALANG INSIDEN RATUSAN ROHINGYA LARI DARI DEPOT IMIGRESEN

BANDAR BAHARU: Polis sudah mengenal pasti dalang utama yang disyaki mencetuskan insiden ratusan tahanan Rohingya melarikan diri dari Depot Tahanan Imigresen Sungai Bakap, semalam.

Ketua Jabatan Siasatan Jenayah Kedah Datuk G. Suresh Kumar berkata lelaki berumur lingkungan 30-an itu merupakan tahanan di depot berkenaan dan dipercayai tahanan lama.

“Kami percaya lelaki ini menjadi ‘kepala’ yang mungkin mengapi-apikan sentimen untuk bertindak.

“Lelaki ini masih bebas dan usaha mengesan masih diteruskan,” katanya kepada pemberita di Ibu Pejabat Polis Daerah Bandar Baharu di sini, hari ini.

Suresh berkata siasatan masih diteruskan dan setakat semalam, seramai 200 tahanan Rohingya disoal siasat.

Beliau berkata lebih 20 anggota daripada Jabatan Imigresen dan Jabatan Sukarelawan Malaysia (Rela) yang bertugas ketika kejadian dipanggil hari ini untuk rakaman percakapan bagi membantu siasatan.

“Hasil soal siasat setakat ini, kami mendapati mereka ini (tahanan) melarikan diri kerana ingin bebas dan tidak menjurus kepada sikap tidak puas hati terhadap sistem pengurusan,” katanya.

Sementara itu, Ketua Polis Daerah Bandar Baharu DSP Mohd Akmal Hizam Abd Khupur memberi jaminan kawasan itu selamat walaupun berlaku insiden ratusan etnik Rohingya yang lari dari depot tahanan, awal pagi semalam.

Beliau berkata 14 pasukan polis dengan kekuatan lebih 150 anggota termasuk Pasukan Gerakan Am digerakkan untuk mencari saki-baki tahanan yang masih bebas.

“Buat masa ini kami menumpukan pekan Bandar Baharu, Relau dan Lubok Buntar dengan masing-masing merangkumi dua kilometer radius pencarian.

“Mereka ini (tahanan) ada yang kita jumpa di tepi jalan dan dipercayai ada yang masih bersembunyi di kawasan semak tanpa arah tujuan,” katanya.

Mohd Akmal Hizam turut menasihatkan penduduk untuk tidak bertindak bersendirian sekiranya berhadapan dengan tahanan itu dan melaporkan kepada anggota di balai polis berhampiran untuk tindakan selanjutnya.

Dalam kejadian awal pagi Rabu, 528 warga asing terdiri daripada etnik Rohingya yang merupakan tahanan di Depot Tahanan Imigresen Sungai Bakap, melarikan diri.

Setakat ini, seramai 130 tahanan iaitu 99 lelaki dewasa, 21 wanita dewasa, lima kanak-kanak lelaki dan lima kanak-kanak perempuan belum dijumpai. –AlHijrah Online


POLIS KESAN SEKUMPULAN LELAKI MAIN MERIAM KARBAID

BUKIT MERTAJAM: Polis sedang mengesan sekumpulan lelaki yang bermain meriam karbaid di tepi Jalan Permatang Rawa, di sini selepas video mereka tular menerusi media sosial sejak semalam dan menerima kecaman netizen kerana berbahaya.

Ketua Polis Daerah Seberang Perai Tengah ACP Shafee Abd Samad berkata rakaman video berdurasi dua minit dan 20 saat itu mendapati mereka bermain meriam berkenaan di tepi jalan raya dan membuat gangguan bising kepada penduduk.

“Semalam pihak polis telah mengesan sebuah video membabitkan sekumpulan lelaki sedang bermain meriam yang tular menerusi laman sosial Twitter. Kami sedang menjalankan siasatan lanjut mengenai video itu termasuk mengesan beberapa lelaki yang yang terlibat dalam video itu,” katanya dalam kenyataan hari ini.

Beliau menasihatkan orang ramai supaya tidak bermain meriam karbaid sempena sambutan Hari Raya Aidilfitri kerana ia kesalahan mengikut Seksyen 8 Akta Bahan Letupan 1957.

Video yang tular itu memaparkan sekumpulan lelaki sedang seronok bermain meriam karbaid yang diperbuat daripada paip polivinil klorida (PVC) di hadapan deretan rumah kedai.

Ia menunjukkan meriam berkenaan dihalakan ke arah jalan raya yang dilalui banyak kenderaan tanpa menghiraukan keselamatan orang ramai.

Perbuatan itu mendapat kecaman netizen kerana bukan sahaja tidak menghormati bulan Ramadan malah memberi ancaman kepada pengguna jalan raya terutama warga emas yang mungkin akan terkejut selepas mendengar dentuman kuat.–AlHijrah Online


IBADAH UMRAH: JEMAAH MALAYSIA MASIH TIDAK DIBENARKAN

KUALA LUMPUR: Ibadah umrah bagi jemaah Malaysia masih tidak dibenarkan buat masa ini.

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri berkata, ia berikutan penularan pandemik COVID-19 masih ditahap membimbangkan susulan peningkatan kes ketara bukan sahaja di negara ini malah di seluruh dunia.

“Umrah setakat ini kita tidak benarkan lagi kerana suasana pandemik kita dalam gelombang ketiga ini cukup membimbangkan.

“Insya-Allah bila berlaku keredaan sedikit kita akan tengok keputusan yang terbaik,” katanya kepada AlHijrah Online selepas sesi wawancara khas program 60 Minit di studio TV Alhijrah.

Zulkifli juga memaklumkan sukar untuk menjangkakan tarikh jemaah Malaysia dibenarkan untuk menunaikan umrah dan perkara itu bergantung kepada keadaan semasa COVID-19.

Ujar beliau kerajaan sentiasa mengutamakan kesihatan rakyat dan akan membuat keputusan yang memberi kebaikan kepada semua pihak. — AlHijrah Online.


PENCARI MADU CEDERA PARAH JATUH POKOK

MARANG: Seorang pencari madu lebah cedera parah selepas terjatuh dari pokok setinggi 29 meter ketika ingin mengambil madu lebah.

Mangsa Azmi Ibrahim, 29, yang mengalami kecederaan patah kedua-dua kakinya turut terjunam ke dalam cerun sedalam 15 meter akibat insiden malang itu.

Kejadian berlaku di Bukit Jejulong dekat Kampung Jejulong, Marang.

Sebelum kejadian, mangsa bersama rakannya Mohd Zaki Husin, 46, memasuki hutan di bukit berkenaan selepas waktu Asar untuk mencari madu lebah.

Azmi yang sudah lebih 15 tahun mencari madu lebah itu dikatakan tergelincir lalu terjatuh sebelum rakannya cuba membantu membawanya keluar namun tidak berjaya kerana mangsa tidak dapat bergerak.

Rakan mangsa kemudian keluar dari hutan berkenaan untuk mendapatkan pertolongan daripada penduduk kampung tersebut sebelum menghubungi talian kecemasan.

Sementara itu Komander Operasi Balai Bomba dan Penyelamat Wakaf Tapai, Roslan Yusuf berkata, pihaknya menerima panggilan pada jam 9.20 malam sebelum bergegas ke lokasi.

Katanya, bomba berjaya sampai ke lokasi mangsa kira-kira jam 11 malam kerana mengalami kesukaran untuk mencari mangsa berikutan keadaan gelap, berbukit serta bercerun

Menurut Roslan, pihaknya mengambil masa hampir 30 minit untuk mengeluarkan mangsa dengan menggunakan tali dan alat pengusung.

Mangsa kemudian di bawa ke Hospital Sultanah Nur Zahirah (HSNZ) di Kuala Terengganu untuk rawatan lanjut. – AlHijrah Online